Bahasa Melayu Tunjang Peradaban Bangsa

Kuala Lumpur – Pengerusi  Sosiobudaya Warisan Dunia Melayu Dunia Islam, YBhg. Tan Sri Profesor Datuk Wira Dr. Abdul Latiff Abu Bakar (Malaysia) menyambut baik saranan Perdana Menteri Malaysia, YAB Dato’ Sri Ismail Sabri Yaakob bersama-sama pemimpin ASEAN untuk menjadikan bahasa Melayu sebagai bahasa kedua di rantau ASEAN. Beliau yang berkongsi pandangan sebagai panel Sidang 8 bersempena dengan Simposium Pengantarabangsaan Bahasa Melayu mengulas lanjut tentang peranan bahasa dan bangsa Melayu yang turut mewarisi budaya yang tinggi dalam peradaban Melayu.

Katanya, bahasa Melayu sebagai tunjang peradaban. Sebagai ilmuwan, aktivis dan pejuang bahasa, beliau sering mengingatkan kerajaan dan masyarakat awam untuk sama-sama memartabatkan bahasa Melayu sebagai teras peradaban. Dari umur 30-an hingga 70-an, beliau bersama-sama Gabungan Persatuan Penulis Nasional Malaysia (GAPENA) memperjuangkan bahasa. Baginya, buat pertama kalinya di bawah Unit Pejabat Perdana Menteri merealisasikan gagasan memartabatkan bahasa Melayu secara jelas. Pertemuan dalam simposium ini merupakan lanjutan daripada saranan YAB Perdana Menteri untuk memperjuangkan dan memartabatkan bahasa Melayu.

Dalam konsep geopolitik budaya warisan Melayu, terdapat satu kumpulan yang idealistik untuk memperjuangkan bahasa dan budaya. Walaupun berlaku pelbagai halangan, perjuangan ini tetap tidak berubah untuk menaikkan kedudukan bahasa Melayu dan bukannya bahasa Malaysia, yang sudah termaktub dalam Perlembagaan sebagai bahasa kebangsaan. Dalam hal ini, GAPENA menjadi penghubung antara perjuangan Melayu serumpun dengan dunia Islam.

Menurutnya, perjuangan memartabatkan bahasa sebagai tunjang peradaban dan maruah bangsa bukan suatu perkara yang mudah. Semangat jitu yang ditonjolkan oleh para ilmuwan terdahulu tetap tidak berganjak walaupun negara silih bertukar ganti pucuk pimpinan.

Bagi membuktikan bahasa Melayu sebagai bahasa ilmu, GAPENA turut bertegas dalam tuntutannya supaya mata pelajaran Sains dan Matematik diajar dalam bahasa Melayu. Ternyata perjuangan ini berjaya dan diteruskan hingga peringkat institusi pengajian tinggi.

GAPENA selain memberikan teguran membina terhadap mana-mana pihak yang cuba menggagalkan usaha memartabatkan bahasa, malah menyambut baik Akta DBP 1959 diperkasakan supaya menjadi badan penguat kuasa bahasa yang disegani, seterusnya pertubuhan ini menuntut supaya diadakan pelapis baharu sebagai penyambung warisan bahasa dan istilah bahasa Melayu perlu dikekalkan sebagai bahasa warisan bangsa.

Dalam sidang yang sama, menurut Sasterawan Negara (SN), YBhg. Profesor Emeritus Dr. Muhammad Haji Salleh (Malaysia), “Bahasa Melayu sebagai bahasa jiwa dan bahasa hidup saya. Saya juga manusia sejagat hidup dengan orang lain, dan ditakdirkan melalui perjalanan panjang untuk menyeberang beberapa buah bahasa.”

Beliau lahir dalam dua zaman kolonialisme, iaitu pada era pendudukan Jepun dan Inggeris di negara ini. Beliau juga sempat memasuki sekolah Melayu untuk beberapa tahun sahaja. Pada masa itu, penjajah Inggeris menganggap bahasa Melayu tiada hak dan tidak layak untuk memberikan ilmu pada peringkat tertinggi. Beliau mendapat pendidikan bahasa Melayu daripada guru yang tidak terlatih. Akhirnya, beliau belajar sendiri, mengambil peperiksaan sendiri dan lulus sendiri. Beliau juga mempelajari bahasa Inggeris daripada guru yang terlatih dan mahir.

Saya cepat jatuh cinta dengan karya William Shakespeare melalui guru saya, Mr. Baird. Saya terus mengikut jalan sasteranya hingga ke Brinsford Lodge di Wolverhampton dan Universiti Singapura. Maka itu, di sebelah pihak, emas dan permata dilukis dan diserlahkan dan di pihak lain, mutu manikam di kebun kita sendiri tidak dikenali dan masih tidak diberikan watak dan penampilan yang sewajarnya.

Di taman bahasa Melayu, beliau mengakui bahawa beliau menemui belantara dengan tumbuhannya yang luar biasa, bunyinya yang merdu dan khazanah yang hampir jarang-jarang disentuh.

Saya menghidap semacam penyakit gangguan disebabkan bahasa ini dan manuskrip serta teks yang belum dialih aksara. Jadi, saya mencari teks tertua Sulalat al-Salatin, mentranskripsi dan mengkaji, serta akhirnya menulis sejumlah sajak yang didasarkan pada bab-babnya.

Setelah itu, beliau menterjemahkannya kembali ke dalam bahasa Inggeris kontemporari untuk generasi baharu. Projek yang sama dilakukannya untuk naskhah tertua Hikayat Hang Tuah versi terawal tahun 1762. Sajak beliau yang hampir 80 buah sudah siap dan ada yang sedang diusahakannya.

Dua orang lagi pembentang kertas kerja, iaitu Profesor Dr. Su Yingying atau nama Melayunya, Suria dari China pula membentangkan kertas kerjanya secara maya berkaitan dengan perkembangan pengajaran dan pembelajaran bahasa Melayu di China. Menurutnya, sejumlah 41 orang pensyarah China jurusan Bahasa Melayu dan tujuh orang pakar asing dari Malaysia menjadi tenaga pengajar di 13 institusi pengajian tinggi China. Sejumlah 457 orang siswa jurusan Bahasa Melayu peringkat sarjana muda dan enam orang sarjana sedang belajar di kampus. Sejumlah 965 orang lepasan peringkat sarjana muda dan 10 orang sarjana telah berjaya menamatkan pengajian dalam tempoh 60 tahun.

“Dalam tempoh 60 tahun yang lalu, pengajaran dan pembelajaran bahasa Melayu di China telah mendapat pencapaian yang cukup membanggakan dengan bantuan dan sokongan daripada pihak Malaysia yang terlibat, biarpun kadangkala menghadapi cabaran dan kesukaran. Sebagai perkongsian kejayaan pelajar, setakat ini mahasiswa jurusan Bahasa Melayu di China pernah muncul johan dua kali, naib johan lima kali dan tempat ketiga satu kali dalam sejumlah 14 sesi Pertandingan Pidato Antarabangsa Piala Perdana Menteri. Inilah satu daripada bukti kejayaan pendidikan program pengajian Melayu di China.”

Sementara itu, YBrs. Dr. Faridah Yaakob (Kampuchea) pula berkongsi pandangannya tentang perkembangan penggunaan bahasa Melayu dalam kalangan masyarakat Kemboja. Menurutnya, dalam dunia era globalisasi negara itu juga memperlihatkan ilmu yang begitu pantas. Kemajuan dalam teknologi maklumat memberikan kesan secara langsung terhadap perkembangan bahasa Melayu di negara itu. Penerimaan bahasa Melayu dalam kalangan masyarakat Kemboja makin meningkat ekoran beberapa siri pertemuan atau hasil hubungan baik antara DBP dengan kerajaan di sana dalam pengembangan bahasa Melayu sejak tahun 1999, pengaruh massa seperti penghijrahan rakyat Kemboja ke Malaysia, pendidikan dan penyebaran bahasa Melayu.

Bahasa Melayu amat sesuai bagi masyarakat Kemboja disebabkan bahasa Melayu digunakan dalam sistem pendidikan pengajaran agama di sekolah. Terdapat kebolehan bahasa dan kebersamaan bahasa. Misalnya, banyak perkataan Cham yang mempunyai maksud yang sama dengan bahasa Melayu seperti mata, tangan, kaki, betis, jalan dan kerbau.


Anugerah Khas Tokoh UNESCO-KLWBC 2020

Untuk mendapatkan maklumat terkini, ikuti kami melalui Telegram

KUALA LUMPUR – Pengerusi Lembaga Pengelola Dewan Bahasa dan Pustaka (DBP), Profesor Datuk Seri Dr. Awang Sariyan menerima Anugerah Khas Tokoh UNESCO-KLWBC 2020 pada 8 April 2021.

Anugerah itu disampaikan oleh Menteri Pengajian Tinggi, Dato’ Seri Dr. Noraini Ahmad di Dewan Tun Hussein Onn, WTC bersempena dengan Anugerah Buku Negara 2020/2021.

Profesor Datuk Seri Dr. Awang Sariyan, putera kelahiran Pontian, Johor, ialah Pengerusi Lembaga Pengelola DBP dan Pengarah Institut Alam dan Tamadun Melayu (ATMA), Universiti Kebangsaan Malaysia. Sebelumnya beliau telah menyandang beberapa jawatan akademik dan pentadbiran, antaranya: Profesor Bahasa di Universiti Putera Malaysia, Profesor Bahasa di Universiti Malaya, Penyandang Kursi Pengajian Melayu Kementerian Pendidikan Tinggi di Beijing Foreign Studies University, Republik Rakyat China (sebanyak dua kali), Ketua Pengarah Dewan Bahasa dan Pustaka, Profesor Tamu di Goethe Universitat, Frankfurt, Jerman dan Universiti Sumatera Utara, Indonesia, Profesor Dunia Melayu di ISTAC, Universiti Islam Antarabangsa Malaysia, dan Penyandang Kursi Za’ba di Universiti Pendidikan Sultan Idris.

Lantikan kepakaran beliau antaranya: Anggota Panel Penasihat Komunikasi dan Multimedia Kementerian Komunikasi dan Multimedia, Anggota Panel Penasihat AKEPT Kementerian Pendidikan Tinggi, Ketua Kluster Tamadun dan Sosiobudaya YADIM, Felo Institut Masa Depan Malaysia, Penasihat Sekretariat Pengembangan Bahasa Melayu di Republik Rakyat China, dan Perunding Seberang Laut Kementerian Pendidikan Singapura. Beliau dikurniai Profesor Kehormat Pendidikan Bahasa dan Kebudayaan oleh Beijing Foreign Studies University dan Doktor Falsafah Kehormat daripada World Academy of Arts, California.

Pelibatannya dalam pengembangan bahasa dan persuratan Melayu selama lebih 40 tahun meliputi usaha di dalam negara, serantau dan antarabangsa, termasuk sebagai Setiausaha dan kemudian Pengerusi Majlis Antarabangsa Bahasa Melayu (MABM). Tulisannya meliputi lebih 70 judul buku, kamus dan antologi puisi, lebih 500 rencana dan bab dalam buku, lebih 200 kertas kerja persidangan di Australia, Belanda, Brunei Darussalam, Cambodia, Indonesia, Jepun, Jerman, Korea Selatan, Perancis, Republik Rakyat China, Rusia, Singapura, Sri Lanka, Thailand dan United Kingdom, selain di Malaysia.


Ada Apa dengan “Jom Turun Sungai”?

Sambutan Hari Air Sedunia peringkat kebangsaan 2021, berlalu sudah. Namun begitu, tema “Jom Turun Sungai”  amat menarik untuk diperkatakan lebih-lebih lagi apabila warga Selangor dan Lembah Klang mengalami krisis air dan trauma apabila sungai tercemar dan terputus bekalan air.

Rantaian kisah sungai tercemar di Malaysia bukanlah perkara baharu. Apabila isu pencemaran Sungai Kim Kim berlaku pada 7 Mac 2019, lebih daripada 6000 penduduk Pasir Gudang, Johor, terjejas dan 111 buah sekolah diarahkan tutup. Dua tahun berlalu, apa-apa yang berlaku di Sungai Kim Kim ternyata bukan noktah. Pada 8 Mac 2021, dilaporkan terdapat sisa kimia yang dilepaskan ke sungai, begitu juga dengan sisa kumbahan dan sisa klinikal.

Di negara kita banyak sungai yang nazak, jika tidak diambil tindakan segera nescaya akan menemui ajal sebelum masanya, terutamanya di bandar besar. Di Johor misalnya, terdapat 16 batang sungai yang dilaporkan sebagai nazak yang berada di sekitar Pasir Gudang dan Johor Bahru.

Persoalannya, apabila sungai tercemar, apakah kita mempunyai alternatif selain daripada sungai sebagai sumber air mentah? Ada! Alternatif tersebut sudah diamalkan di beberapa buah negara seperti China, Denmark, England, Amerika Syarikat, Switzerland dan Bangladesh, iaitu sumber air bawah tanah. Namun begitu, penggunaan sumber air tanah secara tidak terkawal memberikan kesan yang jauh berlebih berbahaya kepada bumi. Kesannya juga sudah dapat dilihat di negara yang mengekstrak air bawah tanah tanpa had seperti kerosakan infrastruktur, percampuran air laut, pengurangan aliran sungai dan tasik, penenggelaman tanah serta kesan buruk kepada ekosistem.

Oleh itu, sumber air bawah tanah bukan pilihan yang tepat untuk menjamin bekalan air negara mencukupi.  Memilih sumber air bawah tanah sebagai sumber air menggantikan sungai juga bukan langkah yang bijak. Mahu tidak mahu, untuk mendapatkan sumber air mentah, sungai ialah pembekal utamanya.

Kenapa perlu diekstrak sumber air bawah tanah sedangkan sumber air pada permukaan di Malaysia terlalu banyak? Bagi memastikan bekalan air terawat mencukupi, sumber air di permukaan terutamanya sungai perlu diuruskan dengan cekap kerana 90 peratus sumber air mentah di Malaysia datangnya daripada sungai. Maka itu, amat bertepatanlah tema sambutan Hari Air Sedunia 2021 yang disambut pada 22 Mac setiap tahun, iaitu Menghargai Air (Valuing Water) dihayati bersama-sama. Hal ini dikatakan demikian kerana air sumber kehidupan dan mendapatkan air bersih merupakan hak asasi manusia.

Pada tahap ini, bukan hanya kerajaan yang perlu menjaga sungai, tetapi setiap rakyat di negara ini. Jika tidak keterlaluan, sungai perlu dijaga seperti nyawa kerana sungai sumber kehidupan. Sudah tiba masanya kerajaan lebih tegas dan menguatkuasakan sepenuhnya Seksyen 47 Akta 127 peruntukkan membuat tuntutan kos bagi kerja pembersihan sungai atau alur sungai daripada pihak yang mencemarkan atau menyebabkan pencemaran. Malah ada cadangan bahawa pengarah atau ahli lembaga pengarah syarikat yang terbabit dikenakan perintah khidmat sosial dengan membersihkan dan memperindahkan sungai yang telah dicemari oleh mereka.

Apabila berlaku sungai tercemar yang disebabkan pembuangan sisa perindustrian, penternakan dan akuakultur, kerajaan digesa untuk menggubal akta mengenakan hukuman yang lebih berat kepada pelaku pencemaran. Kerajaan disalahkan kerana penguatkuasaan undang-undang ada lompangan, mentadbir sumber air tidak betul dan dikatakan tidak melaksanakan tugas dengan cekap.

Satu perkara yang dilupakan ialah kesedaran kepada golongan sasar, iaitu pemilik kilang, pengusaha ladang penternakan dan ladang pertanian tentang pentingnya menjaga sungai yang masih kurang. Maka itu, terjadilah masalah pencemaran bekalan air mentah dan gangguan bekalan air seperti yang berlaku di Selangor dan Lembah Klang pada tahun lalu. Sepanjang tahun 2020, lapan kali warga Selangor dan Lembah Klang mengalami gangguan bekalan air disebabkan oleh sembilan kali pencemaran sungai – bermula Mac hingga Disember 2020.

Memang sukar apabila bekalan air terganggu, hampir kebanyakan aktiviti tergendala. Namun begitu, apabila difikirkan dari sudut yang lain, ada baiknya bekalan air terputus sementara. Hal itu bermakna pengurusan air negara berada pada tahap yang paling cekap kerana berjaya menghentikan bekalan air mentah tercemar daripada disalurkan kepada pengguna.

Lebih baik bekalan air terputus daripada rakyat terpaksa meminum air yang mengandungi bahan kimia berbahaya, sisa kumbahan dan logam berat. Dengan kecekapan pihak tertentu, pencemaran bekalan air mentah dapat ditangani dengan pantas. Indonesia misalnya, hingga hari ini masih tidak mampu untuk menangani pencemaran sungainya yang disenaraikan sungai paling tercemar di dunia, iaitu Sungai Citarum yang terletak di Jawa Barat.

Desakan daripada organisasi antarabangsa mengakibatkan kerajaan Indonesia memulakan program lapan tahun pembersihan  Sungai Citarum dengan matlamat untuk menjadikan air sungai tersebut selamat diminum menjelang 2025. Tetapi, hingga kini sisa kumbahan manusia, bahan kimia dari kilang dan sampah masih terus dibuang ke sungai.

Apa-apa yang berlaku di Malaysia, menjadikan setiap individu lebih peka bahawa usaha gigih kerajaan tidak pernah putus untuk menjamin sumber air mentah dari sungai selamat digunakan. Walaupun mengalami gangguan bekalan air, namun sungai di Malaysia tidak tersenarai dalam 10 sungai paling tercemar di dunia.

Pengurusan air di Malaysia jauh lebih baik daripada negara jiran, cuma mungkin sudah tiba masanya teknologi takungan air perlu diubah. Memetik pendapat Pengerusi Pasukan Bertindak Kluster Alam Sekitar dan Kelestarian Akademi Profesor Malaysia merangkap Felo Utama Universiti Kebangsaan Malaysia (UKM), Profesor Emeritus Datuk Ibrahim Komoo, bahawa teknologi takungan air yang diamalkan sekarang sudah ketinggalan dan tidak sesuai dengan pembangunan pesat di sepanjang sungai pada hari ini yang menjadi punca pencemaran sungai. Sumber air mentah akan mudah tercemar dengan teknologi takungan air kerana takungan air berada di hulu sungai mengalir berpuluh kilometer di sepanjang sungai sebelum disedut di loji pembersihan yang terletak di hilir sungai. Teknologi terbaik dan selamat adalah dengan mengalirkan air terus ke dalam paip yang menghubungkan takungan ke loji pembersihan tanpa melalui aliran sungai yang terletak di kawasan perindustrian.


Antara Hak Pekerja dengan Tanggungjawab Kerja

Untuk mendapatkan maklumat terkini, ikuti kami melalui Telegram

Tragedi komponen kren jatuh dari tapak pembinaan Lebuh Raya Bertingkat Sungai Besi – Hulu Klang (SUKE) merupakan kemuncak kepada keputusan penutupan sementara tapak pembinaan berkenaan oleh Jabatan Keselamatan dan Kesihatan Pekerjaan (JKKP) selepas dua insiden sebelum itu berlaku membabitkan projek berkenaan. Kali ini, insiden tersebut meragut tiga nyawa.

Dua minggu sebelum kejadian ini berlaku, tragedi perancah besi runtuh dan menghempap sebuah van pekerja memulakan episod risiko tapak pembinaan ini. Kejadian akibat kecuaian pemandu sebuah lori yang melanggar perancah besi ini meragut dua nyawa penumpang van berkenaan. Keadaan itu membuka mata banyak pihak, lebih-lebih lagi mereka yang tinggal di kawasan berdekatan. Sudah sekian lama mereka bersabar dengan keadaan lalu lintas di situ, namun apabila sudah ada nyawa melayang, kesabaran itu perlu bernoktah.

Terdahulu, projek ini memulakan kisah kebimbangan dalam kalangan penduduk setempat melalui tragedi dinding parapet jatuh, menghempap kereta seorang wanita di laluan Jalan Lingkaran Tengah Dua (JLT 2) berhampiran Bandar Tun Razak. Ketika kejadian itu berlaku, wanita berkenaan cedera dan kecuaian dikenal pasti sebagai punca kejadian ini.

Cukuplah dengan tiga insiden itu, JKKP mengeluarkan arahan memberhentikan kerja pembinaan dan bertindak menyiasat secara komprehensif pelaksanaan dan amalan pengurusan keselamatan dan kesihatan pekerjaan di tapak pembinaan berkenaan.

Insiden yang diketengahkan ini sebenarnya bukan perkara baharu yang berlaku dalam kehidupan insan bergelar pekerja. Boleh dikatakan pada setiap hari, ada saja kejadian yang berlaku. Mengikut data yang dikeluarkan oleh JKKP dalam Statistik Laporan Kemalangan Pekerjaan Mengikut Negeri di Malaysia hingga November 2020 menunjukkan 193 kematian akibat kemalangan di tempat kerja dilaporkan berlaku di seluruh negara dengan Johor mencatatkan jumlah tertinggi iaitu 37 kes, diikuti dengan Selangor (35 kes), Sarawak (25 kes) dan Sabah (20 kes). Â Secara umumnya, Selangor mencatatkan jumlah kemalangan tertinggi dengan jumlah keseluruhan 1532 kes. Daripada jumlah itu, 59 kes melihatkan keadaan hilang upaya kekal, sementara 1443 kes pula melibatkan kecederaan tidak hilang upaya kekal.

Persoalan siapa yang bersalah atau apa kesalahannya, hanya retorik yang tidak berkesudahan. Apa-apa yang perlu diperkatakan, apakah tindakan kita untuk memastikan risiko kehilangan nyawa, cedera parah, cerdea ringan atau apa-apa jua keadaan mudarat di tempat kerja dapat dikawal? Mari kita ungkap perlahan-lahan bidang keilmuan keselamatan dan kesihatan pekerjaan ini. Sebenarnya, untuk memulakan kajian dalam bidang ini, kita harus bertanya soalan, apakah tanggungjawab yang wujud antara kerja, pekerja dan tempat kerja?

Sering kali kita dengar dan baca, apabila berlaku tragedi kemalangan melibatkan tempat kerja, orang ramai akan menyalahkan kerajaan. Kononnya, pihak kerajaan tidak memastikan keselamatan di tempat kejadian lalu berlaku kemalangan. Benarkah begitu? Siapakah yang meletakkan risiko pada tempat kerja itu, kerajaan atau entiti yang kita sebut sebagai majikan? Siapakah majikan ini? Apakah mereka tidak terikat dengan undang-undang? Wujudkah undang-undang yang membela nasib pekerja dan semua pihak?

Sejak era perindustrian moden pertama mula bertapak di dunia, undang-undang tentang kerja, pekerja dan tempat kerja telah pun wujud. Malah, kajian mengenai perkara ini disebut sebagai Occupational Safety Health (OSH). Latar belakang OSH secara rasmi bermula pada tahun 1473. Mengikut rekod, pada tahun tersebut, Ellenborg, pakar perubatan Jerman menerbitkan sebuah risalah mengenai penyakit yang terjadi akibat pekerjaan melombong emas. Menjelang tahun 1556, usaha itu kemudian diteruskan oleh penyelidik Jerman, Agricola dengan mengenal pasti penyakit yang berlaku kepada pelombong emas.

Pada sekitar tahun 1713, Ramazini yang diangkat sebagai Bapa Kesihatan Pekerjaan, mencadangkan kepada ahli perubatan supaya bertanyakan tentang jenis kerja, bidang kerja dan cara kerja yang dilakukan oleh pesakit semasa mendiagnosis bagi mendapatkan maklumat yang tepat tentang keadaan sesuatu penyakit itu. Hal ini dikatakan demikian kerana kesakitan yang dihidapi itu mungkin berpunca daripada aktiviti pekerjaan yang dilakukan dan tanpa sedar lantas telah menjejaskan kesihatan pesakit.

Revolusi Industri Eropah bukan sahaja membuka era baharu dunia, tetapi turut melakarkan rekod tidak baik terhadap golongan pekerja dan orang awam. Banyak kecederaan yang berlaku akibat kerja yang dilakukan menyebabkan orang ramai dihimpit antara rela melakukan kerja dengan pasrah menerima kesakitan yang mungkin berlaku pada bila-bila masa, tanpa sebarang pembelaan.

Justeru, menjelang tahun 1833, sebuah undang-undang industri diperkenalkan. Akta Kilang Inggeris (English Factory Act) 1833, diperkenalkan dalam undang-undang buruh, United Kingdom. Akta ini menggariskan tentang pampasan akibat kemalangan di tempat kerja. Undang-undang ini lebih berbentuk ganti rugi yang ditetapkan untuk menyelesaikan pertikaian antara pekerja dengan pihak pengusaha industri akibat kemalangan yang berlaku. Perkara yang terkandung dalam undang-undang ini merupakan satu bentuk perlindungan yang menyediakan pampasan sebagai ganti rugi kemudaratan terhadap pekerja yang hilang pendapatan untuk satu jangka masa. Meskipun begitu, seseorang pekerja itu terus-menerus berhadapan dengan risiko kecederaan walaupun ada pampasan disediakan melalui undang-undang.

Kesimpulannya, undang-undang ini tidak mengurangkan jumlah kemalangan. Sebaliknya, ancaman kemalangan sentiasa ada di tempat kerja dan pemilik industri tidak terikat dengan sebarang peraturan untuk menyediakan tempat kerja dan cara kerja selamat kepada pekerja. Menyedari keadaan itu, Herbert W. Heinrich membangunkan teori domino pada tahun 1930, lalu terbentuklah kaedah yang dinamakan sebagai Bahavioural Based Safety (BBS) atau Keselamatan Berasaskan Kelakuan (KBK) yang diamalkan secara meluas dalam fasa ketiga revolusi industri menjelang tahun 1980-an di seluruh dunia. Pada awal kajian, Heinrich mendapati kelakuan manusia seperti pekerja perlu dikawal supaya mereka tidak bertindak melakukan sesuatu yang tidak selamat.

Menurut Heinrich, kemalangan berlaku dalam lima keadaan seperti berikut:

Melalui klip ini, faktor kelakuan manusia dan persekitaran tidak selamat merupakan punca jelas sesuatu kemalangan bermula. Keadaan relevan ini cukup untuk membuatkan pemilik industri menyalahkan pekerja setiap kali berlaku kemalangan. Walhal dalam teori ini, kegagalan pihak pengurusan membuat keputusan yang betul dan tepat juga menjadi punca wujud persekitaran yang tidak selamat lalu mengakibatkan berlaku kemalangan. Meskipun begitu, pihak pengurusan industri tetap dengan pendirian menyalahkan pekerja semata-mata tanpa melihat tentang keputusan mereka untuk meningkatkan keselamatan tempat kerja.

Menjelang tahun 1970, Frank Bird membangunkan kajian Loss Control Theory. Hasil penelitian, Bird mendapati, kawalan pengurusan lemah dengan keputusan pengurusan yang tidak tepat merupakan punca utama yang mendorong kemalangan tempat kerja. Idea kualiti pengurusan berkesan ini sangat popular dalam kalangan kesatuan sekerja kerana tanggungjawab menyediakan loji selamat terletak pada keputusan dan kawalan pengurusan industri. Justeru, teori Bird dilihat sebagai asas untuk membela pekerja bagi menyemak imbang kuasa pengurusan dalam industri.

Menyedari kepincangan ini sedang berlaku di Great Britain, Parlimen United Kingdom (UK) kemudian menubuhkan Suruhanjaya Keselamatan Diraja (Royal Safety Commission) yang diketuai oleh Lord Robens. Persidangan suruhanjaya ini mengeluarkan laporan yang mendapati bahawa terdapat banyak undang-undang OSH yang berpecah-belah. Semua undang-undang ini telah lapuk dengan liputan terhad (hanya bahaya dan tempat kerja) serta bersifat preskriptif. Keadaan ini yang menyebabkan orang ramai berfikir bahawa keselamatan itu hanya terhadap perkara yang dikuatkuasakan oleh kerajaan walhal isu keselamatan mencakupi pelbagai aspek mengikut keperluan dalam pelbagai keadaan dan masa. Suruhanjaya ini kemudian memperkenalkan kaedah Perundangan Peraturan Sendiri (Self Regulatory Legislation) yang kemudian diterjemahkan menjadi undang-undang yang dikenali sebagai Akta HASAWA 1974 (Health and Safety at Work Act).

Melalui akta baharu ini, tanggungjawab majikan lebih terarah dan teratur dalam mengurus keselamatan, kesihatan dan kebajikan pekerja. Kualiti pengurusan berkesan dapat dicapai dengan memberikan ruang dan peluang kepada kedua-dua pihak iaitu pihak pengurusan tertinggi bersama-sama wakil pekerja bekerjasama membentuk Prosedur Operasi Standard (SOP) selamat bagi memastikan keselamatan, kesihatan dan kebajikan semua orang diutamakan.

Ledakan era perindustrian yang berlaku di United Kingdom dan negara maju turut sama tersebar ke negara Komanwel yang lain termasuk Malaysia. Walaupun pada ketika itu negara kita mempunyai undang-undang industri secara preskriptif, namun tragedi yang berlaku pada tahun 1992 meruntun jiwa rakyat Malaysia. Kisah aneh bersulam duka, bagaikan Sungai Buloh ditimpa bom atom. Sebuah kilang mercun yang beroperasi sejak tahun 1978 bernama Bright Sparkler meledak secara tiba-tiba dengan kesan letupan kuat menggegarkan bumi Sungai Buloh sejauh tujuh kilometer. Mengikut rekod Hospital Kuala Lumpur, seramai 26 orang meninggal dunia dan 103 orang cedera diberikan rawatan melalui operasi sembilan buah ambulans ke tempat kejadian.

Kemudaratan itu jelas menceritakan perihal persepsi keselamatan itu hanya pada perkara yang dikuatkuasakan kerajaan dan bukan sebuah resolusi tanggungjawab untuk memastikan semua orang selamat, sihat dan sejahtera.

Menyedari keadaan itu, sebuah akta baharu yang berteraskan perundangan peraturan sendiri dirangka dan dibentangkan di Parlimen. Akta 514 yang diberikan nama Akta Keselamatan dan Kesihatan Pekerjaan (AKKP) kemudian diluluskan oleh Parlimen pada tahun 1994 bagi menguatkan perundangan sedia ada. Melalui akta baharu ini, para majikan dan pemilik perusahaan diberikan kebebasan untuk merangka sendiri pelan dan pengurusan OSH di loji (kilang atau tempat kerja) milik mereka. Mereka diwajibkan menubuhkan sebuah jawatankuasa bagi menzahirkan OSH sendiri. Sebuah polisi berkaitan dengan keselamatan dan kesihatan pekerjaan dibentuk sebagai lambang muafakat serta keakuran komitmen pihak pengurusan tertinggi dalam mengutamakan keselamatan sesiapa juga yang berada dalam premis milik mereka.

Pada November 2020, rang undang-undang pindaan akta ini dibentangkan di Parlimen oleh Menteri Sumber Manusia, Datuk Seri M. Saravanan. Bersama-sama pindaan ini, turut dikemukakan juga pemansuhan Akta Kilang dan Jentera 1963. Pindaan terhadap seksyen 19 dan 23 AKKP, meminda hukuman terhadap majikan dinaikkan sejajar dengan keadaan industri. Bacaan kali pertama di Dewan Rakyat menjelaskan, pindaan terhadap seksyen 19 menetapkan, denda RM50 ribu dinaikkan kepada RM500 ribu bagi majikan yang tidak mempunyai polisi keselamatan dan kesihatan pekerjaan sejajar dengan undang-undang AKKP.

Selain itu, majikan juga boleh disabitkan denda baharu melalui pindaan seksyen 23 yang memperuntukkan hukuman RM20 ribu kepada RM200 ribu, bagi kesalahan melanggar peruntukan seksyen 21 dan 22, iaitu mengenai kewajipan pengilang (majikan) ke atas loji dan bahan bagi kegunaan semasa bekerja. Walaupun pindaan ini hanya sempat dibentangkan bagi bacaan kali pertama dan kedua, sebelum Parlimen digantung selepas perisytiharan darurat penyakit berjangkit oleh Yang di-Pertuan Agong pada Januari 2021. Namun demikian, kelulusan pindaan ini sangat diperlukan oleh semua pihak terutama dalam menggantikan undang-undang preskriptif kepada Perundangan Peraturan Sendiri yang bersifat progresif dan dinamik.


Tolong Diri Sendiri untuk Selamat dan Sihat

Untuk mendapatkan maklumat terkini, ikuti kami melalui Telegram

Kementerian Kesihatan Malaysia (KKM) sedang mengkaji punca kurangnya jumlah rakyat yang mendaftar sebagai penerima vaksin COVID-19. Hingga 5 April lalu, sebanyak kira-kira 7.9 juta rakyat telah mendaftar melalui aplikasi MySejahtera atau 32.6 peratus daripada populasi di negara ini.

Menterinya, Datuk Seri Dr. Adham Baba berkata: “Saya tak puas hati, jadi kita ingin tahu adakah kempen kurang dilaksanakan atau orang ramai takut atau tidak tahu bagaimana cara untuk mendaftar sebagai penerima vaksin. Ini kerana angka itu memang tidak memuaskan dan masih pada tahap yang rendah,” katanya yang memberitahu dalam program kebangsaan ini bahawa KKM menyasarkan sebanyak 70 hingga 80 peratus pengguna aplikasi MySejahtera sebagai penerima vaksin COVID-19.

Rakyat di negara ini diminta supaya segera mendaftar dalam Program Imunisasi COVID-19 Kebangsaan (PICK) demi kesejahteraan diri dan keluarga sekali gus negara mampu mencapai imuniti kelompok.

Memetik kata-kata Perdana Menteri, Tan Sri Muhyiddin Mohd Yassin: “Apabila banyak rakyat mendapat suntikan vaksin, maka lebih selamat negara kita. Tujuan kerajaan tidak lain tidak, untuk menolong rakyat. Rakyat harus tolong diri sendiri untuk memastikan kehidupan yang selamat dan sihat.”

Sebanyak 514 036 individu telah menerima sekurang-kurangnya satu dos. Manakala sebanyak 287 737 individu dalam kumpulan fasa pertama PICK sudah melengkapkan dua dos suntikan vaksin. Ini menjadikan jumlah keseluruhan pemberian dos pertama dan kedua vaksin COVID-19 di negara kini berjumlah 801 773.

Sementara itu, Menteri Sains, Teknologi dan Inovasi, Khairy Jamaluddin berkata: “Banyak rakyat masih bersikap tunggu dan lihat. Mereka mahu tunggu dan lihat penerima vaksin awal ada kesan negatif atau tidak, sebelum mereka mendaftar.” Pada hakikatnya, tidak dinafikan memang ada yang mengalami kesan sampingan. Sebanyak 25 770 kes atau 3.5 peratus daripada 706 404 orang penerima vaksin COVID-19 hingga 31 Mac lepas, dikesan mengalami kesan sampingan ringan dan serius. Kira-kira 99.5 peratus daripada kes itu ialah kesan ringan dan selebihnya kes serius yang memerlukan rawatan serta pemerhatian lanjut pakar kesihatan.

Antara kesan ringan yang dialami penerima vaksin adalah sakit di tempat suntikan, demam, sakit kepala, keletihan, muntah, loya, sakit di sendi dan sengal-sengal di badan. Bagi kesan lebih teruk seperti bengkak di sebahagian anggota badan seperti muka, sesak nafas dan tidak selesa pada bahagian dada. Kesemua mereka yang mengalami kesan serius telah dimasukkan ke dalam wad untuk pemantauan lanjut dan kebanyakan mereka sudah sihat dan dibenarkan untuk keluar dari hospital. Bagaimanapun, tiada kes kematian direkodkan akibat kesan langsung daripada penerimaan vaksin COVID-19.

Biarpun begitu, tular berita yang mengaitkan suntikan vaksin sebagai punca kematian. Yang terbaharu, kes anggota polis yang tular kononnya meninggal dunia selepas mengalami komplikasi vaksin COVID-19 akibat pengambilan dos kedua. Anggota balai polis Gerik berusia lingkungan 50-an itu, menerima dos pertama pada 13 Mac lepas dan menerima dos kedua pada pukul 9.00 pagi hari Sabtu, 3 April lalu. Bagaimanapun, anggota polis yang mempunyai sejarah penyakit darah tinggi dan kencing manis itu mengadu sakit pada waktu tengah hari dan diberi rawatan awal di Hospital Gerik sebelum dipindahkan ke Unit Rawatan Jantung Hospital Taiping, kerana mengalami sakit jantung (Myocardial Infarct) dan keadaan pesakit kini stabil.

Pada 18 Mac lalu, seorang jururawat yang menerima suntikan vaksin COVID-19 sebelumnya lalu disahkan meninggal dunia akibat serangan jantung di rumahnya di Bandar Seri Astana, Sungai Petani. Bagaimanapun, kematian wanita berusia 45 tahun yang mempunyai rekod penyakit darah tinggi itu disahkan tidak mempunyai kaitan dengan suntikan vaksin.

Di Kangar, seorang juruteknologi makmal perubatan Klinik Kesihatan Kangar disahkan meninggal dunia akibat serangan jantung dan disahkan tidak mempunyai kaitan dengan suntikan vaksin COVID-19 yang diterimanya sebelum itu. Berdasarkan rekod perubatan, arwah yang berusia 42 tahun mempunyai sejarah serangan jantung dan pernah menjalani pembedahan angioplasty pada sekitar tahun 2013. Kejadian ini berlaku pada 22 Mac lalu.

Pada 17 Mac lalu pula, Jabatan Kesihatan Pahang menafikan dakwaan yang tular dalam media sosial berkaitan kematian seorang pegawai bomba yang dikaitkan dengan vaksin COVID-19. Hasil siasatan mendapati pegawai berkenaan meninggal dunia akibat serangan jantung bukan disebabkan suntikan vaksin diterimanya pada 12 Mac lalu, iaitu empat hari sebelum meninggal dunia. Berdasarkan rekod, mangsa mempunyai sejarah penyakit jantung, kencing manis dan darah tinggi serta pernah menjalani rawatan jantung di Institut Jantung Negara (IJN) pada Julai 2020 dan pakar mencadangkan agar mangsa menjalani pembedahan.

Lantaran itu, KKM menyeru orang ramai supaya tidak menularkan maklumat yang tidak tepat dan tidak sahih. Hal ini bertujuan bagi mengelakkan salah tanggapan masyarakat terhadap vaksin COVID-19. Tindakan tegas akan diambil di bawah Seksyen 233 Akta Komunikasi dan Multimedia 1988 yang memperuntukkan hukuman denda tidak lebih RM50 ribu atau penjara tidak lebih setahun atau kedua-duanya sekali.

Berdasarkan statistik daripada Agensi Pengurusan Bencana Negara (NADMA), sebanyak 68 peratus rakyat negara ini mahu menerima suntikan vaksin COVID-19 berbanding 16 peratus yang masih tidak pasti sama ada mahu atau tidak. Oleh itu, maklumat mengenai program vaksinasi perlu diberikan dengan tepat supaya rakyat tidak berasa waswas, selain kerjasama semua pihak penting untuk menjayakan program ini.

Maklumat yang betul akan memberikan keyakinan kepada rakyat bagi menerima suntikan vaksin COVID-19. Sebagai contoh, tanda positif pelaksanaan PICK yang bermula pada 24 Februari lalu ialah kes jangkitan COVID-19 dalam kalangan petugas barisan hadapan KKM menurun.

Ramai yang lebih memfokuskan isu negatif berkenaan vaksin. Mari ikuti penjelasan daripada Profesor Julie Leask dari Australia. Beliau merupakan seorang saintis sosial yang mengkaji mengapa ada kelompok bersedia dan tidak bersedia untuk diberikan vaksin.

Leask menyebut, selain golongan antivaksin yang mendapat perhatian media berbanding pengaruh kecil mereka (kadar vaksinasi di Australia bertahan antara 91 peratus hingga 93 peratus sejak tahun 2003), dia melihat mereka yang tidak melakukan vaksinasi sebagai kumpulan yang lebih luas.

Pada hakikatnya, kebanyakan orang berhadapan dengan halangan logistik dari hari ke hari. Mereka mungkin ibu bapa tunggal atau keluarga yang mempunyai ramai anak lantas vaksinasi tidak tersenarai sebagai tugas yang harus dilakukan. Bukan itu sahaja, mereka mempunyai persoalan mengenai vaksinasi namun tidak mempunyai akses mudah kepada profesional kesihatan yang boleh mereka bincangkan.

Bagi Leask, jawapannya adalah dalam mengembangkan sistem yang menangani halangan ini. “Jika isu ini ditangani sebaik-baiknya, pasti ada kejayaan,” katanya. “Dengan ibu bapa yang sibuk, peringatan mudah atau lawatan ke rumah dapat menyelesaikan masalah. Bagi mereka yang mempunyai pertanyaan, profesional kesihatan yang terlatih dapat membantu menjawab persoalan yang tidak jelas dan memberikan beberapa cadangan yang bernas.“

Berdasarkan kajian Leask, dia menjangkakan majoriti rakyat Australia akan menerima vaksin COVID-19, selagi tidak ada isu keselamatan yang besar atau rintangan lain. Sebilangan orang tidak pasti kerana mereka tidak percaya vaksin baharu itu selamat. Sebilangan kecil akan menolaknya secara terang-terangan kerana beberapa sebab. Kumpulan yang lebih kecil akan menggunakan kaedah menulis di media sosial untuk berkeras menentang penggunaannya.

Bagi Leask, tidak perlu untuk membuang banyak masa memfokuskan golongan yang menolak vaksinasi. Adalah lebih bermanfaat memfokuskan usaha ke atas golongan yang disebut “ragu-ragu”. Mereka ialah kumpulan minoriti tetapi sekelompok besar orang yang tidak mengambil vaksinasi.

Apa-apa pun, sebagai individu yang waras dan bijak, anda barangkali boleh memikirkan saranan ini. Benar kerajaan telah berjanji bahawa vaksinasi COVID-19 adalah secara sukarela, tidak seperti difteria dan campak ‒ imunisasi diwajibkan. Benar, terpulang kepada anda untuk menentukan apakah anda mahukan perlindungan. Akan tetapi, adakah keputusan untuk tidak menerima vaksin adil kepada orang lain? Adakah rasa takut, keras kepala atau mementingkan diri anda akan membuat golongan yang tidak boleh menerima vaksin berisiko lebih tinggi? Selain itu, haruskah orang yang mendedahkan diri kepada risiko terkena penyakit itu dengan sengaja, ketika vaksin tersedia, diperbolehkan menggunakan subsidi dan insurans kerajaan untuk membayar ujian dan rawatan?

Pihak kerajaan mungkin boleh menimbangkannya kerana anda memilih untuk tidak mendapatkan perlindungan yang ditawarkan. Maka anda harus juga bersedia menanggung akibat daripada keputusan ‒ baik daripada aspek penyakit atau kos rawatan untuk menanganinya.


Ketidaksamaan Vaksin

Untuk mendapatkan maklumat terkini, ikuti kami melalui Telegram

Walter Scheidel dalam bukunya The Great Leveller: Violence and the History of Inequality from the Stone Age to the Twenty-First Century memperkenalkan empat orang “Penunggang Kuda”, yang satu daripadanya berkait dengan wabak. Diilhamkan oleh Capital in the Twenty‐First Century, Thomas Piketty, Scheidel melakarkan bersama-sama tatasusunan kuantitatif yang besar dan bukti naratif untuk tesis utama beliau bahawa sepanjang sejarah yang direkodkan, pengarasan (leveling) yang sangat berkuasa tidak dapat tidak, akibat daripada kejutan yang sangat berkuasa.

Empat jenis kekerasan yang berbeza bergejolak yang mendatarkan ketidaksamaan ‒ peperangan mobilisasi massa, revolusi transformatif (seperti komunisme), kegagalan atau keruntuhan negara dan wabak dan pandemik yang boleh membawa maut.  Menurut beliau, beratus-ratus juta orang lenyap dalam keracak peristiwa itu.  Pada masa keadaan menjadi tenang, jurang antara golongan yang memiliki dengan golongan yang tidak memiliki menyusut, adakalanya secara dramatik.

Pengarasan yang  berlaku ketika Maut Hitam  menyaksikan keruntuhan sistem feudal di Eropah, pembebasan hamba daripada tuan mereka, pembebasan kaum tani daripada tuan tanah, dan akibat kekurangan penduduk, buruh mempunyai kuasa tawar-menawar dalam tuntutan upah.  Namun begitu, dikatakan bahawa Maut Hitam itu satu pengecualian, kerana wabak yang berlaku seterusnya, seperti Demam Selesema Sepanyol, tidak menyamaratakan masyarakat; sebaliknya jurang kekayaan semakin melebar.

Pastinya  juga, “Penunggang Kuda” keempat yang diperkenalkan oleh Scheidel, tidak kelihatan ketika pandemik COVID-19 melanda dunia. Pandemik yang melumpuhkan sistem kesihatan awam, meruntuhkan pasaran saham dan komoditi, iaitu minyak, dan meranapkan ekonomi, seperti yang berlaku pada tahun 2020, melebarkan ketidaksamaan yang wujud ‒ agihan pendapatan dan kekayaan.  Juga ketidaksamaan kaum atau ras dan gender.

Dipercayai bahawa COVID-19 akan meninggalkan legasi ketidaksamaan yang semakin melebar. Meskipun sejak awal tahun 2021 vaksin mula disediakan oleh beberapa buah negara dengan Malaysia bermula pada akhir Februari, bermakna keselamatan orang ramai akan terjamin, maka kos ekonomi pandemik jangka panjang akan meningkat.  Data yang  mengalir ke dalam menunjukkan peningkatan dramatik dalam ketidaksamaan yang mungkin berlarutan selama berdekad-dekad.

Berikutan pengenalan vaksin, maka beberapa istilah dicipta, antaranya “pasport vaksin”, “diplomasi vaksin”, “nasionalisme vaksin,” “imperialisme vaksin” dan “ketidaksamaan vaksin”. Dua yang awal itu, dari segi hubungan antarabangsa, boleh dianggap sebagai “kuasa lembut”. Yang akhir itu berpunca daripada yang ketiga dan yang keempat, merujuk kepada peluang yang tidak sama rata dari segi pemvaksinan orang ramai.

Akses kepada vaksin dengan cepat menjadi barometer pentakrif ketidaksamaan.  Bagaimana kita menangani ketidaksamaan ini akan menentukan pemulihan pandemik. Wujud keselarian yang jelas antara COVID-19 dengan krisis kesihatan global awal.  Pada peringkat awal respons sindrom kurang daya tahan penyakit (AIDS), rawatan hanya dapat diperoleh untuk negara kaya manakala negara termiskin terpaksa menunggu selama bertahun-tahun sebelum negara berkenaan dapat menawarkan orang ramai ubat yang menyelamat nyawa yang sama.

Setiausaha Agung Pertubuhan Bangsa-Bangsa Bersatu (PBB), António Guterres, dilaporkan mengkritik tajam akses untuk pemvaksinan COVID-19 di seluruh dunia yang dikatakan tidak sama rata dan tidak adil. Bercakap dalam mesyuarat peringkat tinggi Majlis Keselamatan PBB pada hari Rabu, 17 Februari 2021, Guterres berkata bahawa pada masa apabila 130 buah negara tidak menerima satu dos vaksin pun, hanya 10 buah negara mentadbir 75 peratus semua pemvaksinan COVID-19. Beliau menegaskan bahawa kebanyakan orang di zon konflik tertinggal di belakang dan menggesa negara G-20 mengambil langkah segera untuk meningkatkan pengeluaran dan pengagihan vaksin COVID-19.

Setakat 18 Februari, COVID-19 telah menjangkiti lebih 109 juta orang di seluruh dunia dan membunuh lebih 2.4 juta orang.  Jumlah besar mereka yang terkesan adalah di negara miskin, yang kurang sumber untuk membeli vaksin yang dikeluarkan oleh pembuat di negara maju. Program COVAX Pertubuhan Kesihatan Sedunia (WHO), yang mengambil daya usaha untuk menyediakan vaksin untuk negara miskin terpaksa berusaha sedaya upaya untuk menepati  tarikh akhirnya untuk memulakan agihan disebabkan kekurangan dana dan sokongan daripada pengeluar.

Di dunia yang ketidaksamaan masih meluas,  tidak memeranjatkan pengenalan atau penggunaan  vaksin COVID-19  dalam cara yang tidak sama rata.  Negara kaya dalam keadaan sangat baik untuk proses inokulasi penduduk mereka, manakala negara termiskin masih pada blok permulaan. Misalnya, Jerman bercita-cita supaya semua warganegaranya memperoleh vaksin pada akhir musim panas. Akan tetapi, negara seperti Mali dan Sudan akan mungkin hanya mencapai liputan signifikan pada tahun 2024.

People’s Vaccine Alliance – pakatan organisasi, seperti Oxfam, UNAIDS, dan Global Justice Now – menuduh tiga pengeluar vaksin COVID-19 mencekik bekalan vaksin selamat dan berkesan global menerusi perlindungan harta intelek mereka. Pfizer BioNTech, Moderna dan AstraZeneca hanya merancang untuk mengeluarkan vaksin yang cukup untuk meliputi 1.5 peratus penduduk global pada tahun 2021, yang menurut pakatan itu bahawa vaksin Pfizer BioNTech dan  Moderna masih mahal dan tidak menggalakkan untuk kebanyakan negara miskin. Pastinya situasi ini berbeza di negara kaya. Misalnya, Kesatuan Eropah telah pun memperoleh dos yang cukup untuk memvaksin penduduknya sebanyak dua kali, manakala tempahan Kanada boleh memvaksin penduduk remaja dan dewasanya lebih lima kali.

Negara pendapatan tinggi yang hanya mewakili 16 peratus penduduk dunia cepat-cepat merebut sekurang-kurangnya 70 peratus semua dos vaksin COVID-19 yang dapat diperoleh pada tahun 2021. Negara kaya dilaporkan telah pun mengurus janji untuk mendapatkan sekurang-kurangnya 4.2 bilion dos vaksin COVID-19, yang  menunjukkan bahawa kekurangan bekalan yang sungguh besar di negara termiskin dan negara pendapatan sederhana. Hal ini bermakna negara berkenaan menanggung sengsara virus untuk selama beberapa tahun mendatang.

Ketidaksamaan yang sungguh besar muncul berhubung dengan pemerolehan dan penyampaian vaksin COVID-19 adalah berperingkat-peringkat.  Menurut data laman web ourworldindata.com, 52 buah negara memulakan program vaksinasi pada 22 Januari dengan 142 buah negara belum lagi memulakan program mereka.  Amerika Syarikat, United Kingdom dan Kesatuan Eropah terlibat dalam sorokan vaksin yang menunjukkan mereka mendapat jumlah vaksin  yang jauh lebih besar berbanding dengan saiz penduduk mereka. Dipercayai bahawa beberapa buah negara yang kelihatan kemungkinan menerima bekalan vaksin secara berlebih-lebihan, seperti Amerika Syarikat dan United, akan mencuba untuk memvaksinkan  seberapa banyak orang sebelum musim sejuk tahun 2021.

United Kingdom dilaporkan membeli kira-kira 370 juta dos vaksin daripada pelbagai pembuat, cukup untuk memvaksin 67 juta penduduk kuatnya sebanyak lebih lima kali.  Data daripada Duke Global Health Innovation Center menunjukkan bahawa pada 8 Februari, Amerika Syarikat membeli lebih daripada 1.2 bilion dos vaksin, cukup untuk menginolukasi penduduknya sebanyak lebih dua kali.

Amerika Syarikat, sekali lagi warna kulit dan kekayaan dijadikan penentuan siapakah diberikan keutamaan pemvaksinan. ABC News pada 2 Mac, dengan tajuk “Philadelphia Doctor Takes Her Push for Health Equity to Next Level: Vaccines” melaporkan bahawa di Philadelphia, menurut data Banci Amerika Syarikat, disebutkan 42 peratus orang kulit hitam akan divaksin, tetapi kota itu melaporkan bahawa hingga hari ini, hanya kira-kira 21.5 peratus suntikan di kota itu diberikan untuk orang kulit hitam.

Tatkala banyak negara negara membangun masih terkial-kial untuk memperoleh bekalan vaksin, Amerika Syarikat bergerak begitu pantas untuk memperoleh vaksin yang cukup. Pada 3 Mac, Presiden Amerika Syarikat, Joe Biden mengumumkan  perkongsian utama antara syarikat farmasi gergasi Merck & Co. dan  Johnson & Johnson untuk menolong vaksin J&J yang baru dibenarkan dan mengubah garis masa, akan cukup untuk setiap orang dewasa Amerika pada akhir Mei.  Seperti yang dilaporkan oleh ABC News, bertajuk “Biden Says There Will be Enough Vaccine for American Adults by End of May”, Biden berkata: “Kira-kira tiga minggu lalu, kita mampu bercakap bahawa kita akan cukup bekalan vaksin untuk orang dewasa pada akhir Julai.”

Andrea Chloe Wong dalam makalahnya, “Commentary: Countries Hoarding Vaccines Will Only Prolong the COVID-19 Crisis”  memberitahu bahawa sejak Januari, majoriti lebih daripada 80 juta vaksin COVID-19 dapat diperoleh di seluruh dunia hanya dibolot oleh sebilangan negara pendapatan tinggi dan pendapatan sederhana, seperti Amerika Syarikat, China, Israel, United Kingdom, Emiriah Arab Bersatu. Sebagai akibatnya, negara pendapatan tinggi dengan hanya 16 peratus penduduk dunia kini memegang 60 peratus dos vaksin.  Sorokan sedemikian menyebabkan negara lain di dunia terpaksa berasak-asak untuk mendapatkan bekalan, manakala ekonomi pendapatan rendah tidak mempunyai pilihan, kecuali menunggu kemungkinan selama bertahun-tahun untuk mampu menginokulasikan sejumlah besar penduduk mereka.

Wong menegaskan, “negara kaya di barisan hadapan”. Ini mencerminkan kitaran malang yang berulang-ulang sendirinya ketika pandemik global.  Negara kaya yang mula-mula  mendapat faedah daripada teknologi kesihatan baharu, manakala negara miskin perlu menunggu selama bertahun-tahun atau berdekad-dekad untuk teknologi itu sampai kepada mereka.  Dianggarkan bahawa kira-kira 85 buah negara tidak akan mempunyai akses meluas untuk vaksin hingga tahun 2023, manakala pengimunan massa mungkin tidak berlaku hingga tahun 2024. Perkara ini betul terutamanya untuk negara di Asia Tenggara.  Sebagai negara pendapatan tinggi dengan jumlah penduduk kecil, Singapura akan berkemungkinan mencapai pemvaksinan meluas pada akhir tahun 2021. Sementara itu, Vietnam, Brunei, Thailand dan Malaysia dijangkakan mengikuti langkah itu pada tahun 2022, kemudian Indonesia dan Filipina pada tahun 2023. Walau bagaimanapun, negara miskin, seperti Kemboja, Laos dan Myanmar mungkin tidak  mampu mencapai pemvaksinan meluas dalam masa lima tahun akan datang.

Ketidaksamaan vaksin juga berlaku dalam sesebuah negara dan bukannya terbatas antara  negara  kaya  dengan negara miskin semata-mata.  Misalnya, Israel enggan menyediakan vaksin untuk orang Palestin di wilayah yang didudukinya di Tebing Barat dan Lembah Gaza. Kementerian Kesihatan Israel mula mengagihkan vaksin COVID-19 pada 23 Disember 2020. Walau bagaimanapun, setakat awal Januari, pelaksanaan rancangan vaksin ini hanya warganegara Israel, termasuk peneroka Israel yang tinggal di Tebing Barat, dan pemastautin  Palestin di Baitulmuqaddis (Jerusalem).  Kementerian itu tidak memasukkan hampir lima juta orang Palestin yang tinggal di Tebing Barat dan Lembah Gaza yang diduduki oleh tentera Israel. Tindakan Israel itu memang tidak memeranjatkan kerana negara itu sentiasa menzalimi penduduk Palestin, tetapi yang aneh, negara itu  begitu bersemangat membekalkan vaksin COVID-19  kepada  sesetengah negara asing.

Oleh sebab vaksin diterima secara berperingkat-peringkat, dan oleh itu, tidak cukup untuk memvaksin setiap penduduk pada sesuatu masa, maka segolongan penduduk perlu diberikan keutamaan sambil mengorbankan golongan penduduk yang lain. Di samping itu,  pastinya wujud ketidaksamaan vaksin dari segi wilayah atau kawasan, iaitu  antara bandar dengan desa dan pedalaman.

Pada tahun 2020, cabaran yang dihadapi oleh setiap negara adalah bagaimana membendung penularan COVID-19 melalui kawalan keluar masuk, atau Perintah Kawalan Pergerakan (PKP), pemakaian pelitup muka, penjarakan sosial,  dan penutupan sempadan negara sementara menunggu vaksin diproses dan dihasilkan.  Pada tahun 2021, vaksin dapat diperoleh, tetapi juga perlu menghadapi cabaran ‒  memastikan vaksin disuntik untuk setiap orang di dunia ini, iaitu dunia kaya dan dunia miskin kedua-duanya.

Satu perkara jelas, vaksin akan sampai, tetapi vaksin akan diagihkan secara tidak sama rata dalam negara dan antara negara, semata-mata kerana skala masalah pengagihan. Dalam tahun mendatang, banyak orang akan berusaha sedaya-upaya untuk memahami mengapa seseorang yang disayangi mati akibat penyakit kerana adanya vaksin.


Jangan Kasari Kanak-kanak

Untuk mendapatkan maklumat terkini, ikuti kami melalui Telegram

Tersentap emosi melihat anak kecil dicampak dan dihentak ke lantai dengan rengusan daripada seorang guru. Allahuakbar! Anak itu bukan anak patung yang boleh dicampak ke lantai begitu sahaja. Bagaimanakah kalau kanak-kanak itu anak kita? Klip video berdurasi 10 saat yang tersebar di media sosial baru-baru ini menjadi amarah banyak pihak apabila tanggungjawab dan kepercayaan yang diberikan kepada guru telah dikhianati begitu sahaja.

Pasti ramai yang menuding jari kepada guru terbabit. Tidak dapat tidak, pasti kesalahan itu terpikul di bahunya. Malah guru berkenaan juga telah dipanggil oleh pihak polis untuk siasatan dan dilepaskan dengan jaminan. Untuk itu, marilah kita sama-sama menilai apakah inti pati yang boleh diambil daripada ketidaksabaran dalam mendidik anak kecil.

Menerusi kes ini, banyak peguam yang tampil memberikan cadangan kepada ibu bapa mangsa dera atau buli supaya segera melaporkannya kepada pihak berwajib. Hal ini kerana kelakuan tidak bermoral dan berakhlak itu boleh didakwa di bawah Akta Kanak-Kanak 2001 dalam Bab 3 Seksyen 31 (1) yang jelas menyatakan bahawa kesalahan berhubung dengan kesihatan dan kebajikan mereka kerana membiarkan kanak-kanak, menganiaya mereka, mengabaikan dan membuang mereka dengan cara yang mungkin akan menyebabkan kecederaan fizikal atau emosi. Natijahnya, pelaku boleh didenda tidak melebihi RM20 ribu atau dipenjarakan tidak lebih daripada 10 tahun atau kedua-duanya.

Itulah padahnya jika tidak berfikir terlebih dahulu sebelum bertindak. Namun begitu, jika diteliti pasti ramai tertanya-tanya apakah sebenarnya yang telah berlaku? Apakah guru berkenaan menghidapi masalah mental? Atau mungkin juga kehabisan tenaga (burnout)? Atau mungkin juga memang itulah sikap guru tersebut?

Sekiranya guru tersebut tidak mempunyai masalah mental, mungkin juga guru tersebut mengalami burnout. Menurut International Journal of Education, Psychology and Counseling yang bertajuk “Burnout dalam Kalangan Guru Pendidikan Awal Kanak-kanak: Sebab dan implikasi” menjelaskan bahawa sindrom burnout berlaku apabila seseorang mengalami keletihan dan berasa terlalu penat semasa melaksanakan kerja atau tugasan yang dilakukan sehingga memerlukan rehat secukupnya.

Jurnal hasil kajian Laila Ajang dan Kamariah Abu Bakar dari Universiti Kebangsaan Malaysia (UKM) itu turut menyebut bahawa burnout merupakan sindrom psikologi, iaitu keletihan emosi, depersonalisasi dan pencapaian peribadi. Terdapat tiga faktor utama yang menjadi penyebab berlakunya sindrom ini. Faktor pertama, iaitu berkait rapat dengan imej diri, pengalaman dan kekangan masa. Selain itu, kekurangan pengalaman juga boleh menyumbang kepada tahap burnout dalam kalangan guru pendidikan awal kanak-kanak. Dalam hal ini, guru yang masih baru dalam bidang pendidikan menunjukkan tahap burnout yang lebih tinggi berbanding dengan guru yang sudah lama mengajar.

Faktor kedua ialah persekitaran kerja. Hal ini melibatkan interaksi pelajar bersama-sama guru ketika sesi pembelajaran dan persekolahan. Tingkah laku pelajar yang pelbagai ragam sehingga sukar dikawal, gaji yang rendah, berasa tidak dihormati oleh masyarakat, kurang mendapat peluang kerjaya yang lebih baik dan terdapat arahan yang tidak munasabah daripada majikan.

Faktor ketiga pula ialah perhubungan antara guru dengan ibu bapa murid. Pada peringkat pendidikan awal kanak-kanak, guru sering berhadapan dengan tekanan daripada ibu bapa yang mempunyai harapan yang terlalu tinggi terhadap kualiti pendidikan anak mereka. Ibu bapa juga sering berusaha untuk mengetahui dengan lebih lanjut tentang aktiviti anak mereka ketika berada di sekolah. Hal ini menyebabkan tekanan psikologi guru menjadi lebih tinggi dan secara tidak langsung meningkatkan burnout dalam kalangan guru.

Gejala ini mengakibatkan tekanan mental yang perlu diberikan perhatian serta mendapat perawatan dengan segera. Hal ini dikatakan demikian kerana impak negatif daripada gejala burnout menyebabkan guru tidak fokus untuk melaksanakan tanggungjawabnya yang pada akhirnya memberikan kesan kepada emosi dan fizikal guru.

Kesan daripada tekanan kerja yang tidak terkawal ini menyebabkan guru kehilangan semangat untuk mengajar di sekolah. Emosi yang tidak stabil ini ditambah pula dengan keadaan keletihan fizikal yang mengurangkan semangat guru untuk mengajar, menunjukkan sikap negatif, pasif dan bertambah buruk apabila guru mula tidak mengambil peduli tentang murid mereka.

Persoalannya, sejauh manakah guru dapat menyerap tekanan ini dan mengawal emosi dalam melaksanakan tanggungjawab mereka? Benar, setiap daripada kita tidak pernah terlepas daripada tekanan namun guru perlu mengambil tanggungjawab sepenuhnya untuk mendidik murid dan mengetepikan segala permasalahan yang dihadapi.

Maka itu, amat penting untuk setiap golongan pendidik kembali bermuhasabah dan menerapkan ajaran agama dalam menjalankan tugas. Andai kata mereka tidak mempunyai minat untuk bergaul dengan anak kecil, memujuk, panas baran dan sebagainya, elakkanlah menjadi guru. Banyak lagi pekerjaan lain yang tidak perlu untuk berkomunikasi dan interaksi dengan anak kecil.

Jika kerjaya guru menjadi pilihan, ambillah contoh bagaimana Rasulullah SAW dalam melayan kerenah anak kecil. Dalam satu hadis riwayat Bukhari dan Muslim, pada suatu hari Baginda mencium cucunya Hassan dan perbuatan itu dilihat oleh seorang sahabat bernama al-Aqra bin Habis at-Tamimi.

Dia berkata, “Sesungguhnya aku memiliki 10 orang anak, namun aku tidak pernah mencium mereka sekalipun.” Rasulullah SAW lantas memandangnya dan bersabda, “Barang siapa tidak mengasihi, maka ia tidak akan dikasihi.”


Hubungan Malaysia-Arab Saudi Kembali

Sekembalinya Perdana Menteri, Tan Sri Muhyiddin Mohd. Yassin dari Arab Saudi baru-baru ini dengan membawa pulang tiga berita gembira mendapat pelbagai reaksi daripada rakyat negara ini. Pertemuan dengan Yang Maha Mulia Raja Salman Abdulaziz Al-Saud itu merangkumi spektrum kerjasama yang luas termasuk perdagangan, pelaburan, hal ehwal Islam, pendidikan dan hubungan sesama manusia.

Difahamkan kerajaan kedua-dua belah pihak telah bersepakat mempersetujui penubuhan Majlis Penyelarasan Arab Saudi-Malaysia selain perbincangan berkaitan dengan jemaah haji pada musim penularan COVID-19 dan yang terakhirnya ialah memorandum persefahaman (MoU) berhubung dengan hal ehwal Islam. Malah, kerajaan Arab Saudi juga turut bersetuju menambah lagi 10 ribu kuota haji kepada rakyat negara ini.

Ketiga-tiga berita itu dianggap kejayaan besar oleh banyak pihak ekoran pelbagai insiden yang berlaku sehingga mengakibatkan hubungan diplomatik kedua-dua negara sebelum ini sedikit goyah. Hal yang demikian berikutan pertukaran kerajaan selepas Barisan Nasional kalah pada Pilihan Raya Umum ke-14 pada tahun 2018. Namun begitu, usaha Perdana Menteri bersama-sama Menteri Luar Negeri, Datuk Seri Hishammuddin Tun Hussein dalam memulihkan kembali hubungan baik yang terjalin sejak sekian lama patut diberikan pujian.

Beberapa kejadian yang berlaku sebelum ini dalam era pemerintahan Pakatan Harapan (PH) sedikit banyak menggoyahkan hubungan antara kedua-dua kerajaan. Antaranya penutupan King Salman Centre for International Peace (KSCIP) di Putrajaya. Penutupan ini dibuat secara mengejut tanpa ada sebarang perbincangan malah tanpa pemakluman rasmi daripada Malaysia kepada Arab Saudi. Difahamkan mereka hanya mengetahui perkara ini menerusi laporan media, sedangkan KSCIP ialah idea asal Raja Salman ketika lawatan rasmi ke negara kita pada tahun 2017. KSCIP merupakan simbol kepercayaan dan sebagai tanda hubungan yang terjalin antara kedua-dua buah negara berada pada tahap yang terbaik.

Pada ketika ini, momentum dalam kalangan pemimpin terutama dalam konteks hubungan negara kita dengan Saudi tampak lebih positif. Pelbagai usaha yang telah dicapai bersama. Pemulihan ini penting bukan hanya kepada negara kita, tetapi juga kepada ummah secara keseluruhannya memandangkan kedua-dua buah negara merupakan antara kunci utama dalam Pertubuhan Kerjasama Islam (OIC).

Antara usaha membawa hubungan ke arah lebih strategik adalah menerusi penubuhan Jawatankuasa Strategik Peringkat Tertinggi (High Level Strategic Committee atau HLSC) di peringkat Menteri Luar Negeri sebagai platform menyeluruh hubungan dua hala. Kerajaan turut memacu kerjasama dalam bidang sains dan teknologi yang menyumbang kepada kepentingan strategik dan ekonomi kedua-dua buah negara. Hal ini termasuklah cadangan penubuhan Pusat Inovasi Teknikal Malaysia-Arab Saudi yang akan menjadi platform bagi menggalakkan kolaborasi antara kedua-dua negara dalam kerjasama pembangunan bandar pintar, kecerdasan buatan (AI) dan Revolusi Perindustrian Keempat (IR 4.0).

Selain itu, Perjanjian Inisiatif Perkhidmatan Jalan Makkah (Mecca Road Service Initiative) turut dimeterai secara rasminya oleh Hishammuddin dan rakan sejawatannya, Putera Faisal Farhan Al-Saud. Lebih membanggakan, Malaysia ialah negara terawal yang dipilih oleh Arab Saudi untuk menyertai inisiatif itu selain Indonesia.

Begitu juga dengan penubuhan Majlis Koordinasi yang dipimpin oleh Menteri Luar Negeri kedua-dua buah negara yang dibina berdasarkan hubungan agama, sejarah, sosial dan budaya antara Malaysia dengan Arab Saudi termasuk keanggotaan kedua-duanya dalam OIC. Perkara ini secara jelas dan terang bukan hanya memberikan kebaikan kepada negara masing-masing, tetapi turut memberikan manfaat kepada kebanyakan negara Islam dan ummah.

Perkara yang disebutkan di atas secara tidak langsung menonjolkan kebijaksanaan Menteri Luar kita dalam usaha menangani isu antarabangsa. Ketokohan dan kewibawaan beliau terserlah dalam isu hubungan diplomatik ini. Selain dalam hal ekonomi dan inovasi, wakil kepimpinan tertinggi negara kita juga sempat memberikan tumpuan kepada aspek perdagangan. Perbincangan bertumpu kepada meneroka pasaran baharu bagi eksport minyak kelapa sawit. Bagi tujuan ke hadapan, Perdana Menteri mencadangkan industri di Malaysia melihat kemungkinan pembinaan kilang untuk memproses minyak sawit di Arab Saudi bagi tujuan pembuatan makanan.

Malah, kesediaan Raja Salman menerima kunjungan itu juga sudah menunjukkan tahap hubungan dua hala Malaysia-Arab Saudi yang amat baik dan membanggakan. Hishammuddin menjelaskan bahawa kesediaan Arab Saudi menerima kunjungan pemimpin negara dalam keadaan pandemik semasa juga adalah sesuatu yang luar biasa yang menunjukkan keikhlasan kedua-dua buah negara untuk memperkasakan hubungan dua hala yang sedia terjalin.

“Lawatan ini cukup mencabar kerana kita terpaksa melakukannya dalam landskap COVID-19 dengan prosedur operasi standard (SOP) yang begitu ketat dan setahu saya bagi pihak Arab Saudi pula, ini kali pertama seorang ketua negara diterima untuk lakukan lawatan rasmi,“ katanya.


Dua Kategori Anugerah Buku Malaysia 2020 Milik DBP

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) memperoleh dua kemenangan dalam Majlis Anugerah Buku Malaysia 2020 yang disiarkan pada hari ini menerusi saluran YouTube MABOPA TV, bermula pada jam 12.00 tengah hari.

Buku yang berkonsepkan sejarah dan kepimpinan khususnya di Melaka, Kebijaksanaan Pemerintahan Sultan Melaka 1446 − 1488, karya Tun Datuk Seri Utama Dr. Mohd Khalil Yaakob memenangi kategori Anugerah Buku Pemimpin Negara Semasa. Selain itu, Ke Mana MIAU Pergi?, cerita oleh Yusof Gajah dan ilustrasi oleh Sidi Hamdan Amirudin memenangi kategori Anugerah Buku Kanak-kanak.

Majlis Anugerah Buku Malaysia 2020 yang dirasmikan oleh Datuk Bandar Kuala Lumpur, Datuk Seri Mahadi Che Ngah, merupakan anugerah anjuran Persatuan Penerbit Buku Malaysia (MABOPA) yang buat pertama kali diadakan bersempena dengan Kuala Lumpur Ibu Kota Buku Dunia (KLWBC) 2020. Sebanyak 14 kategori dipertandingkan dalam anugerah ini yang bertujuan untuk memberikan pengiktirafan kepada pemain industri penerbitan Malaysia, baik penerbitan bercetak mahupun digital.

Ikuti siaran Majlis Anugerah Buku Malaysia 2020 melalui pautan: https://www.youtube.com/watch?v=kvcV3fzkQSY&ab_channel=MabopaTV


Sesi Pembelajaran Secara PdPR Selepas Raya

Kementerian Pendidikan Malaysia (KPM) menerusi hantaran di laman Facebook menterinya, Datuk Dr. Radzi Jidin, mengumumkan perubahan pada takwim persekolahan bersempena dengan sambutan Hari Raya Aidilfitri.

Berikut merupakan petikan hantaran Facebook beliau:

“Petang tadi saya berkesempatan bertemu pengamal media bagi menjelaskan beberapa perkara berkaitan KPM.

Antaranya adalah mengenai cuti sempena sambutan Hari Raya Aidilfitri serta sesi pengajaran dan pembelajaran (PdP) selepas cuti perayaan nanti.

Seperti yang kita sedia maklum, cuti untuk Hari Raya Aidilfitri akan bermula pada hari Selasa, 11 Mei 2021. KPM telah membuat ketetapan bahawa sekolah bagi Kumpulan A akan mengambil cuti peristiwa atau cuti ganti pada 9 & 10 Mei 2021 manakala sekolah dalam Kumpulan B akan mengambil cuti tersebut pada 10 Mei 2021.

Oleh yang demikian, sekolah Kumpulan A akan bercuti mulai 7 Mei hingga 15 Mei 2021 manakala sekolah Kumpulan B pada 8 Mei hingga 16 Mei 2021.

Dalam konteks pelaksanaan PdP pula, KPM mengambil pendekatan untuk melaksanakan PdPR selama dua minggu selepas cuti perayaan.

Ini adalah bagi mengurangkan risiko jangkitan yang mungkin berlaku di luar sekolah semasa musim perayaan dan bakal meningkatkan jangkitan di institusi pendidikan di bawah KPM.“


UPSR Dimansuhkan, PT3 Dibatalkan

Kuala Lumpur – Kementerian Pendidikan Malaysia (KPM) melalui menterinya, Datuk Dr. Radzi Jidin, pada hari ini mengumumkan pemansuhan Ujian Penilaian Sekolah Rendah (UPSR) mulai tahun 2021, manakala Pentaksiran Tingkatan Tiga (PT3) bagi tahun ini dibatalkan.

Keputusan pemansuhan UPSR dilaksanakan setelah memperoleh pendapat, pandangan dan input melalui pelbagai proses libat urus dalam pelbagai sesi yang disertai oleh lebih daripada 1700 orang peserta daripada kalangan guru, ibu bapa, murid, serta persatuan di seluruh negara.

“Berikutan pemansuhan UPSR, pihak KPM akan memperkasakan Pentaksiran Berasaskan Sekolah (PBS) di samping Pentaksiran Kemasukan Sekolah Khusus (PKSK) bagi murid yang berhasrat memasuki sekolah berasrama penuh dan sebagainya,” jelas Radzi. Tambah beliau, sejajar dengan pemansuhan UPSR, Pertaksiran Alternatif Sekolah Rendah (PASR) juga dimansuhkan.

Radzi berkata, berkenaan dengan pembatalan PT3 pula, keputusan tersebut dibuat dengan mempertimbangkan masalah kekangan masa bagi para pelajar untuk membuat persiapan, khususnya pembelajaran bersemuka bersama guru di sekolah. Jelas beliau, disebabkan situasi penularan COVID-19 masih belum dapat dipulihkan sepenuhnya, maka penilaian bagi pelajar tingkatan tiga pada tahun ini akan dilaksanakan melalui PKSK dan PBD.


Pembangunan dan Penjenamaan Bahasa Melayu untuk Pembinaan Negara Bangsa

Untuk mendapatkan maklumat terkini, ikuti kami melalui Telegram

Kuala Lumpur – “Pada tahun 2010, kerajaan Malaysia telah menubuhkan jawatankuasa pelaksanaan bahasa kebangsaan dalam sektor utama negara, termasuklah sektor perkhidmatan awam. Penubuhan jawatankuasa tersebut berperanan dalam menentukan pelaksanaan penggunaan bahasa kebangsaan dalam urusan masing-masing. Dalam perkhidmatan awam khususnya, jawatankuasa kecil pelaksanaan bahasa kebangsaan berperanan untuk menyemarakkan penggunaan bahasa kebangsaan, merancang dan melaksanakan program kebahasaan, dan melaporkan tahap pencapaian penggunaan bahasa kebangsaan kepada jawatankuasa induk. Sekiranya terdapat permasalahan, pelaksana boleh melaporkan kepada jawatankuasa induk tersebut.” Demikian menurut YBhg. Datuk Dr. Alauddin Sidal sewaktu membentangkan kertas kerjanya yang bertajuk “Pemartabatan Bahasa Melayu Menerusi Wahana Latihan Penjawat Awam: Peranan dan Tanggungjawab Institut Tadbiran Awam Negara (INTAN), Jabatan Perkhidmatan Awam (JPA) pada Sidang 9, Simposium Pengantarabangsaan Bahasa Melayu.

Tambah beliau, “INTAN sebagai sebuah agensi kerajaan berperanan untuk membangunkan modal insan yang kompeten melalui pembelajaran berkualiti. Maka itu, INTAN dan JPA bertanggungjawab untuk membantu kementerian dan agensi kerajaan dalam merancang dan melaksanakan program kebahasaan yang meliputi empat perkara.”

Empat perkara tersebut meliputi peluasan penggunaan bahasa Melayu dalam komunikasi tidak ketara yang merujuk semangat yang mendasari bahasa sektor awam, sama ada pelaksanaannya dilakukan secara menyeluruh dan penggunaan bahasa yang betul. Yang seterusnya ialah pembangunan duta bahasa di jabatan melalui pelantikan Munsyi Muda Bahasa dalam kalangan penjawat awam. Mereka ini diwajibkan mengikuti kursus bahasa Melayu dan perlu melepasi tahap penilaian kefahaman bahasa Melayu oleh Dewan Bahasa dan Pustaka (DBP). Yang ketiga ialah latihan penataran bahasa dan kursus penulisan dokumen rasmi. INTAN melaksanakan latihan dan kursus penulisan dokumen rasmi bertujuan untuk meningkatkan penggunaan format yang ditetapkan untuk penulisan dokumen rasmi dalam kalangan penjawat awam. Yang terakhir ialah pembudayaan bahasa Melayu melalui keterampilan yang bersifat halus dan konkrit.

YBhg. Datuk Dr. Alauddin Sidal juga berkongsi tentang pelaksanaan Pertandingan Pidato Piala Ketua Pengarah Perkhidmatan Awam oleh INTAN sejak tahun 2015. Pertandingan ini diadakan bertujuan untuk memberikan peluang kepada penjawat awam untuk mengartikulasikan pendapat mereka bertepatan dengan peranan penjawat awam sebagai ejen penyebar maklumat dan penyebar dasar kerajaan.

Sidang ini diteruskan dengan pembentangan oleh YBhg. Profesor Dato’ Dr. Ahmad Murad Merican yang mengutarakan pendapatnya bahawa bahasa Melayu harus mengalami proses penjenamaan semula. Sepanjang tempoh negara Malaysia mencapai kemerdekaan, iaitu dalam tempoh 65 tahun ini, bahasa Melayu tidak pernah sekalipun dijenamakan semula. “Simposium ini menjadi salah satu strategi untuk menjenamakan semula bahasa Melayu,” kata YBhg. Profesor Dato’ Dr. Ahmad Murad Merican pada awal ucapannya.

Menurut YBhg. Profesor Dato’ Dr. Ahmad Murad Merican lagi, persekitaran alam bina perlu diubah dari segi bentuk, sikap dan kelakuan masyarakat di sesebuah negara. Selain itu, beliau mencadangkan satu tribunal bahasa kebangsaan diwujudkan. Contohnya di negara luar seperti Filipina dan Jepun telah diwujudkan tribunal sejarah untuk menimbang tara dan menyelesaikan masalah pendidikan sejarah.

Di sini kita menghadapi pertelingkahan Melayu selama 65 tahun, namun tidak ada tribunal yang menjadi badan untuk menyelesaikan pertelingkahan tersebut. Jadi, di manakah kita mahu membuat aduan berkaitan dengan masalah penggunaan bahasa Melayu, termasuklah masalah budaya dan identiti Melayu? Tribunal ini boleh diletakkan di bawah penyemakan semula kuasa DBP. DBP perlu diberikan kuasa untuk mentadbir tribunal, namun yang penting tribunal ini mempunyai kuasa untuk mendenda kesalahan yang dilakukan secara langsung ataupun tidak langsung berkaitan dengan penggunaan bahasa Melayu.

Beliau turut menyebut tentang tindakan yang boleh dilakukan dalam konteks penjenamaan semula. “Penjenamaan semula bermaksud menceritakan semula atau membuat satu naratif yang lain kerana sejak tahun 1957 atau sebelum itu, terdapat penurunan imej kebangsaan negara bangsa dan orang Melayu. Apabila imej orang Melayu rendah, maka tahap penggunaan bahasanya juga rendah. Bagi mengatasi masalah penurunan imej ini, kita harus mempopularkan tradisi lisan melalui media massa, menghasilkan kartun dalam bahasa Melayu, menceritakan semula sejarah Melayu, dan menyebarkan pautan laman web berkaitan dengan esei atau artikel yang terbaik dalam bahasa Melayu.”

Usaha lain yang boleh dilakukan adalah dengan mengadakan kempen untuk mempromosikan bahan berkaitan dengan kesusasteraan Melayu dan menjenamakan semula majalah Dewan Sastera melalui pelbagai pelantar digital. Pemberian Anugerah Tokoh Akademik Bahasa Melayu juga harus diangkat statusnya lebih tinggi daripada anugerah akademik negara yang sedia ada dan penganugerahannya disampaikan oleh Yang di-Pertuan Agong.

Peranan media dalam memartabatkan penggunaan bahasa Melayu juga harus diperkemas, termasuklah media secara dalam talian. Manfaatkan sepenuhnya penggunaan papan iklan dalam mempromosikan penggunaan bahasa Melayu yang betul. Pada papan iklan itu juga dipaparkan rangkap pantun, peribahasa, dan pepatah dalam bahasa Melayu. Yang paling penting, papan iklan itu diletakkan di sepanjang lebuh raya, persimpangan jalan, dan ruang awam. Secara tidak langsung, penggunaan bahasa Melayu yang indah dan menarik akan dibaca oleh sesiapa sahaja yang melihat papan iklan tersebut.

YBhg. Profesor Dr. Mohd Ridhuan Tee Abdullah selaku pembentang yang seterusnya dalam Sidang 9 berkata, “Apabila bercakap tentang bahasa Melayu dan pembinaan negara, hal itu memperlihatkan seolah-olah kita gagal untuk membina sebuah negara yang berteraskan perpaduan.” Beliau berkata demikian kerana asas dalam pembinaan negara meliputi empat perkara penting, iaitu jati diri yang merupakan agenda besar negara, termasuklah kedudukan bahasa Melayu. Selagi bahasa Melayu tidak dijadikan syarat untuk menjadi warganegara, kita akan gagal memartabatkan bahasa Melayu. Maka itu, sudah sampai masanya kedudukan bahasa Melayu selaku bahasa negara dan agenda negara diangkat ke tahap yang paling tinggi dalam proses pembinaan negara. Yang penting, jadikan bahasa Melayu sebagai syarat untuk mendapatkan kewarganegaraan.

Aspek yang seterusnya ialah kedudukan bahasa Melayu harus diperkasakan bermula daripada pendidikan asas lagi. Pendidikan berasaskan kaum hendaklah dikaji semula secara serius kerana bentuk pendidikan itu kurang membantu dalam pembinaan negara. Mata pelajaran asas seperti Sejarah mesti diajar dalam bahasa Melayu tanpa kompromi di sekolah vernakular.

“Jangan tunduk pada tekanan badan bukan kerajaan yang bersifat rasis. Jangan memperjudikan agenda negara yang berkaitan dengan bahasa Melayu. Buat kajian secara mendalam tentang bilangan rakyat Malaysia yang tidak mampu berkomunikasi dalam bahasa Melayu. Dalam pembinaan negara khususnya dalam usaha mendaulatkan bahasa Melayu, rakyat harus didik dengan kuasa.” Demikian ucap YBhg. Profesor Dr. Mohd Ridhuan Tee Abdullah dalam menyampaikan pesanannya bersempena dengan Simposium Pengantarabangsaan Bahasa Melayu, yang berlangsung pada 22 Mei 2022 hingga 24 Mei 2022 di Balai Budaya Tun Syed Nasir, Dewan Bahasa dan Pustaka.


Pelajar IPT Dibenarkan Pulang Sempena Aidilfitri

Pelajar Institusi Pendidikan Tinggi (IPT) bagi semua negeri kecuali Sarawak diberikan kebenaran untuk pulang ke kediaman masing-masing sempena cuti Hari Raya Aidilfitri. Hal yang demikian diputuskan dalam Mesyuarat Sidang Khas Majlis Keselamatan Negara (MKN) yang diadakan pada 28 April 2021, selaras dengan kelonggaran yang diberikan oleh MKN sebelum ini kepada sektor pendidikan. Pun begitu, para pelajar turut diberikan pilihan sama ada pulang ke rumah masing-masing atau kekal berada di kampus sempena cuti perayaan tersebut.

Bagi memastikan pergerakan pelajar berlaku dalam keadaan terkawal, Kementerian Pengajian Tinggi (KPT) telah menetapkan beberapa mekanisme kawalan yang memerlukan pergerakan pelajar di setiap IPT dilaksanakan secara berfasa. Tarikh yang ditetapkan bagi pergerakan pulang ke rumah masing-masing adalah pada 7 – 12 Mei 2021, manakala pergerakan pelajar kembali ke kampus adalah pada 15 – 20 Mei 2021. Dalam pada itu, pihak IPT akan menyediakan surat pelepasan perjalanan rentas negeri atau daerah dan menyelaras tarikh pergerakan pulang ke rumah dan kembali ke kampus bagi setiap pelajar.

Pelajar hanya dibenarkan pulang ke kediaman masing-masing dengan menggunakan tiga kaedah, iaitu dengan menggunakan kenderaan sendiri, dijemput oleh ibu bapa atau penjaga, atau menaiki bas yang diselaraskan oleh IPT. Pergerakan melalui kenderaan awam tidak dibenarkan kecuali perkhidmatan penerbangan.

Para pelajar dan ibu bapa boleh merujuk kepada Prosedur Operasi Standard (SOP) Pergerakan Pelajar IPT Pulang Sempena Cuti Perayaan Aidilfitri dan Dokumen Soalan Lazim yang telah disediakan melalui portal rasmi KPT di www.mohe.gov.my. Untuk pertanyaan lanjut, pelajar boleh menghubungi pegawai penyelaras di IPT masing-masing atau Bilik Gerakan KPT di talian 03-8870 6777/6949/6623/6628.


YPM dan USAS Menandatangani Nota Persefahaman

Untuk mendapatkan maklumat terkini, ikuti kami melalui Telegram

Naib Canselor Universiti Sultan Azlan Shah (USAS), Tan Sri Profesor. Dr. Nordin Kardi, dan Pengerusi Eksekutif  Yayasan Pelajaran Mara (YPM), Dato’ Dr. Mohd Nizar Sudin, menyaksikan Majlis Menandatangani Nota Persefahaman (NoU) antara Ketua Pegawai Eksekutif YPM yang diwakili oleh Mohd Amran Mohd Ariffin dengan Timbalan Naib Canselor Akademik dan Hal Ehwal Pelajar USAS yang diwakili oleh Profesor Dato’ Dr. Wan Sabri Wan Yusuf.

Majlis yang berlangsung pada 3 Mei lalu turut menyaksikan upacara penyerahan cek bernilai RM200 ribu tajaan Maybank Islamic Berhad kepada USAS untuk menjayakan Program Fast Track SPM Tahfiz.

Fast Track SPM Tahfiz USAS Bridging Centre (Pusat Kecemerlangan USAS) merupakan program yang berkonsepkan kelas tuisyen untuk pelajar lepasan tahfiz terpilih yang menghafal sekurang-kurangnya 10 juzuk al-Quran dan tidak berpeluang mengikuti pengajian akademik secara formal di sekolah menengah harian kerajaan untuk menduduki peperiksaan Sijil Pelajaran Malaysia (SPM).

Melalui program ini, pelajar lepasan tahfiz berpeluang menduduki peperiksaan SPM dalam tempoh 10 bulan di USAS.  Hingga kini, USAS Bridging Centre mempunyai sebanyak 89 orang pelajar (69 orang pelajar lelaki dan 20 pelajar perempuan).

Pada majlis yang sama, sebanyak RM288 ribu sumbangan turut diserahkan kepada Jabatan Pendidikan Negeri Perak. Peruntukan tersebut akan digunakan untuk menyokong program Back to School YPM Perak dan dikhususkan  kepada pelajar daripada keluarga berpendapatan rendah (B40) di 24 parlimen. Sementara itu, Pejabat Pendidikan Daerah Kuala Kangsar pula menerima memperuntukkan sebanyak RM139 850. Peruntukan tersebut akan digunakan untuk Program Tanggungjawab Sosial Korporat (CSR) Pendidikan YPM Daerah Kuala Kangsar. Untuk rekod, jumlah keseluruhan CSR Pendidikan YPM di Perak pada tahun 2021 mencecah RM631 550 dan telah disalurkan kepada 3000 orang pelajar sekolah menengah dan  sekolah rendah.

Pelaksanaan Program Back To School YPM merupakan kerjasama erat antara Pejabat Pendidikan Daerah (PPD) dengan Jabatan Pendidikan Negeri (JPN). Sejak program ini diperkenalkan sebayak 40 ribu orang pelajar telah menerima manfaatnya.

Pada majlis tersebut juga, YPM turut menerima sumbangan daripada empat syarikat milik usahawan MARA yang terdiri daripada Syarikat Ameen Products Sdn. Bhd. yang menyumbang sebanyak RM6000; Syarikat Minyak Afiat Sdn. Bhd. (RM6000); Qap D Optic Sdn. Bhd. (RM5280); dan Suffy Dairy Sdn. Bhd. (RM3840).


Enam Daerah di Selangor Dikenakan PKP

Kuala Lumpur – Menteri Kanan Keselamatan, Datuk Seri Ismail Sabri Yaakob pada hari ini mengumumkan enam daerah di Selangor dikenakan Perintah Kawalan Pergerakan (PKP) bermula pada 6 hingga 17 Mei 2021.

Enam daerah tersebut ialah Hulu Langat, Petaling, Gombak, Klang, Kuala Langat dan Sepang. Tiga lagi daerah iaitu Kuala Selangor, Sabak Bernam dan Hulu Selangor kekal di bawah PKP Bersyarat (PKPB).

Berikutan arahan PKP tersebut, pergerakan rentas daerah tidak dibenarkan melainkan untuk kes kecemasan atau tujuan bekerja. Selain itu, aktiviti ekonomi di enam daerah berkenaan dibenarkan dengan pematuhan Prosedur Operasi Standard (SOP) yang ketat. Namun begitu, sebarang aktiviti sosial tidak dibenarkan.

Ismail Sabri turut memaklumkan SOP berkaitan dengan sambutan Hari Raya Aidilfitri. Menurut beliau, takbir raya di masjid atau surau dibenarkan di kawasan PKP, PKPB dan PKP Pemulihan (PKPP) mengikut ketetapan pihak berkuasa agama negeri, namun takbir dari rumah ke rumah tidak dibenarkan.

Solat Sunat Aidilfitri pula dibenarkan dilakukan di masjid atau surau di kawasan PKP, PKPB dan PKPP, mengikut ketetapan pihak berkuasa agama negeri. Tambah beliau, jamuan hari raya di masjid atau surau selepas Solat Sunat Aidilfitri hanya dibenarkan di kawasan PKPB dan PKPP sahaja.

Dalam pada itu, aktiviti ziarah pada hari raya di kawasan PKP dibenarkan pada 1 Syawal sahaja dengan kehadiran tetamu tidak melebihi 15 orang pada satu-satu masa. Bagi kawasan PKPB dan PKPP pula, aktiviti ziarah dibenarkan dari 1 hingga 3 Syawal, terhad kepada kehadiran 20 orang (PKPB) dan 25 orang (PKPP) pada satu-satu masa. Tuan rumah digalakkan menyediakan pengimbas suhu badan, kod QR MySejahtera atau buku pendaftaran kehadiran tetamu.

Di samping itu, aktiviti ziarah kubur hanya dibenarkan di kawasan PKPB dan PKPP, terhad enam orang bagi setiap petak kubur serta tidak melebihi 30 minit.

Beliau juga menegaskan, penganjuran rumah terbuka sama ada di kawasan PKP, PKPD, PKPB atau PKPP adalah tidak dibenarkan pada Hari Raya Aidilfitri.


UMS Hantar Pelajar Pulang

KOTA KINABALU – Universiti Malaysia Sabah (UMS), hari ini menghantar pelajar pulang ke kampung halaman masing-masing selepas Mesyuarat Sidang Khas Majlis Keselamatan Negara (MKN) bersetuju membenarkan pelajar Institusi Pendidikan Tinggi (IPT) untuk pulang bersempena cuti Hari Raya Aildilfitri kecuali pelajar dari Sarawak.

Sebanyak 2000 orang pelajar akan dihantar secara berperingkat mengikut tarikh yang telah ditetapkan boleh MKN, iaitu bermula pada 7 hingga 12 Mei ini.

Menurut Naib Canselor UMS, Profesor Datuk Chm Dr. Taufiq Yap Yun Hin, Pergerakan pulang pelajar akan menggunakan tiga kaedah, iaitu menggunakan kenderaan sendiri, dijemput oleh ibu bapa atau penjaga atau menggunakan bas yang diselaraskan oleh IPT. Sementara itu, pergerakan melalui kenderaan awam tidak dibenarkan kecuali menggunakan perkhidmatan penerbangan.

Tambah Taufiq, menerusi arahan Kementerian Pengajian Tinggi (KPT), UMS turut memberi pilihan kepada pelajar sama ada ada ingin pulang ke kediaman masing-masing atau kekal berada di kampus bersempena cuti perayaan ini. Pergerakan pelajar UMS dianggarkan melibatkan 2000 orang pelajar.

Rata-rata pelajar  yang terlibat dalam penghantaran pulang pada 8 Mei lalu melahirkan kegembiraan dan ucapan terima kasih kepada KPT dan UMS kerana menguruskan perjalanan pulang dengan teratur dan mengikut  Prosedur Operasi Standard (SOP) yang telah ditetapkan.

Menurut Nor Syamsul Darusi, 21 tahun, kepulangannya amat mengembirakan kedua ibu bapanya di Sandakan. Sementara itu, Siti Nuradaha Mohd Ali, 22 tahun, bersyukur dapat pulang ke kampungnya di Sandakan sekali gus meraikan Hari Raya Aidilfirtri bersama-sama keluarganya. Pelajar tahun satu, Farah Eridiana Irwan, 21 tahun pula tidak menyangka dapat berpuasa dan menyambut Aidilfitri di kampungnya di Semporna.  Paling penting, kesemua pelajar yang ditemui berjanji akan mematuhi SOP dari semasa ke semasa.


Kenyataan KPM Mengenai Isu di SMK Puncak Alam

Untuk mendapatkan maklumat terkini, ikuti kami melalui Telegram

PUTRAJAYA – Berikutan perkara yang tular mengenai dakwaan seorang murid bahawa guru di Sekolah Menengah Kebangsaan Puncak Alam (SMKPA), Selangor, telah mengeluarkan kata-kata yang tidak wajar semasa melaksanakan Pengajaran dan Pembelajaran (PdP), Kementerian Pendidikan Malaysia (KPM) pada hari ini telah mengeluarkan satu kenyataan media berkenaan dengan isu tersebut.

Menurut KPM, berhubung dengan aduan murid mengenai guru yang mengeluarkan kata-kata yang tidak wajar semasa melaksanakan PdP,
KPM mengambil maklum bahawa murid terbabit telah membuat laporan polis mengenai perkara ini pada 24 April 2021. Memandangkan insiden tersebut masih dalam siasatan polis, KPM tidak mengeluarkan apa-apa kenyataan sepanjang tempoh siasatan. Pada ketika ini, KPM menempatkan guru berkenaan di Jabatan Pendidikan Negeri Selangor sehingga siasatan tersebut selesai. Tindakan KPM seterusnya bergantung kepada hasil siasatan kes ini.

Dalam pada itu, KPM juga telah meneliti secara terperinci perkara yang tular mengenai komen yang dikatakan dibuat oleh Pengetua SMKPA terhadap murid tersebut melalui laman sosial Facebook. KPM mengesahkan bahawa satu laporan polis telah dibuat oleh pengetua berkenaan di Balai Polis Kuala Selangor yang menafikan bahawa beliau telah memuat naik komen tersebut dan mengesyaki akaun Facebook miliknya telah digodam.

Menerusi kenyataan media tersebut juga, KPM menjelaskan mengenai Surat Pemberitahuan Ketidakhadiran ke Sekolah: Amaran Pertama yang secara umumnya dikeluarkan bagi memastikan ibu bapa/penjaga dan juga pihak sekolah mengetahui dan cakna akan kehadiran dan keberadaan murid semasa sesi persekolahan. Selain itu, tindakan ini juga membolehkan KPM memantau kemungkinan berlaku keciciran dalam kalangan murid seterusnya mengambil tindakan intervensi yang sewajarnya.


Lima Puluh Tahun Hari Guru

PUTRAJAYA – Perdana Menteri, Tan Sri Muhyiddin Mohd. Yassin, pada hari ini menyampaikan perutusan bersempena dengan Sambutan Hari Guru Kali ke-50 Peringkat Kebangsaan Tahun 2021, yang bermakna genap 50 tahun hari guru semenjak disambut buat pertama kalinya pada tahun 1972.

Menurut beliau, Kementerian Pendidikan Malaysia (KPM) pada tahun ini masih mengekalkan tema “Berguru demi Ilmu, Bina Generasi Baharu“ yang bertepatan dengan usaha menjadikan cinta kepada ilmu sebagai teras pendidikan. Katanya, “guru menjadi pendukung dan pemacu kepada transformasi pendidikan negara yang membawa kepada kejayaan anak didik saban tahun.“

“Dalam situasi penularan pandemik COVID-19 di negara ini sejak lebih setahun lalu, proses pengajaran dan pembelajaran (PdP) konvensional telah banyak bergantung kepada pembelajaran secara dalam talian yang kini menjadi kebiasaan baharu dalam sistem pendidikan di negara ini. Justeru, Digital Education Learning Initiative Malaysia atau DELIMa yang diumumkan oleh KPM pada 15 Jun tahun lalu menjadi satu daripada platform untuk guru membangunkan PdP secara digital,“ jelas Perdana Menteri.

Tambah beliau, pelaksanaan pendidikan digital sebagai elemen dalam Pembelajaran Abad ke-21 juga sejajar dengan anjakan ketujuh Pelan Pembangunan Pendidikan Malaysia (PPPM) 2013 – 2025 dalam melaksanakan e-pembelajaran yang berteraskan Teknologi Maklumat dan Komunikasi (TMK).

Dalam perutusan tersebut juga, Perdana Menteri menyampaikan ucapan tahniah kepada guru bernama Noorizan Mohamed yang telah dipilih sebagai penerima Anugerah Tokoh Guru Kebangsaan Tahun 2021. Di samping itu, beliau turut mengumumkan dua orang penerima Anugerah Tokoh Kepimpinan Pendidikan Kebangsaan Tahun 2021, iaitu Datuk Dr. Amin Senin dan Dr. Habibah Abdul Rahim. Beliau berkata, “semoga anugerah ini menjadi penyuntik semangat kepada semua warga pendidik untuk terus berusaha dan memberikan sumbangan yang terbaik dalam melonjakkan pendidikan negara dan memastikan Malaysia menjadi sebuah negara yang jauh lebih baik.“


Penjajahan Israel pada Era Milenium

Setelah berlangsungnya pertempuran ganas selama hampir 11 hari, akhirnya gencatan senjata diumumkan pada 21 Mei 2021 bagi meleraikan pertempuran antara Israel dengan Palestin. Menurut rangkaian al-Jazeera, serangan Israel terhadap Gaza mengorbankan sebanyak 232 orang penduduk Palestin termasuk 65 orang kanak-kanak, mencederakan lebih 1900 orang manakala 120 ribu penduduk kehilangan tempat tinggal. Bagi pihak Israel pula, dilaporkan terdapat lebih kurang 12 nyawa terkorban meliputi sembilan orang warga Israel, seorang warga India serta dua orang warga Thailand.

Laporan media antarabangsa seperti BBC dan Reuters menyatakan bahawa pertempuran ini merupakan rentetan keganasan yang melibatkan sekumpulan anggota polis Israel yang mengganggu jemaah di Masjid al-Aqsa ketika mereka menunaikan Solat Sunat Tarawih untuk menghidupkan sepuluh malam terakhir pada bulan Ramadan. Selain itu, pertempuran ini juga tercetus setelah peneroka haram Yahudi ekstremis bersorak dengan slogan kematian dan peristiwa pengusiran bangsa Arab dalam suatu perarakan besar di kota suci umat Islam pada penghujung bulan Ramadan lalu.

Malah, punca paling besar berlakunya pertempuran ini ialah pengusiran enam buah keluarga rakyat Palestin yang menetap sejak sekian lama di kejiranan Sheikh Jarrah di Baitulmuqaddis Timur yang melambangkan suatu penganiayaan, penindasan dan pencabulan hak rakyat Palestin yang telah lama menetap di tanah air mereka sendiri. Bayangkan sekiranya kita sekeluarga tinggal di rumah sendiri dan memiliki geran secara sah, tiba-tiba diusir tanpa sebab munasabah oleh pihak tertentu, apakah perasaan kita?

Pengusiran keluarga Palestin ini bukan baru berlaku pada Ramadan yang lepas tetapi telah terjadi sejak bertahun-tahun lamanya. Menurut laporan Pusat Maklumat Israel untuk Hak Asasi Manusia di Wilayah Pendudukan Israel, B’Tselem, sebanyak 4170 buah rumah rakyat Palestin dirobohkan semenjak kebangkitan Intifada pada tahun 2000. Menurut badan tersebut juga, dasar perobohan rumah secara skala besar ini bermula dari awal penjajahan Israel pada tahun 1967. Justeru, tindakan peneroka haram Israel yang mengusir rakyat Gaza di kejiranan Sheikh Jarrah tersebut seolah-olah menggosok garam di luka baru. Sudah pasti pengusiran tersebut menggambarkan cubaan pembersihan etnik seperti peristiwa Nakbah.

Pemimpin Barat yang menyokong Israel seperti Presiden Amerika Syarikat, Joe Biden dan Presiden Perancis, Emmanuel Macron menyatakan bahawa serangan udara yang dilancarkan terhadap Gaza sehingga mengorbankan nyawa kanak-kanak dan orang tua termasuklah infrastruktur dan kemudahan rakyat Palestin adalah satu hak Israel yang sah untuk “mempertahankan diri”. Masyarakat dunia digambarkan seolah-olah hak mempertahankan diri ini menghalalkan dan membolehkan penjajahan pada era milenium atas dasar agama dan perkauman ke atas penduduk asal sesuatu tanah air.

Di samping tu, hak mempertahankan diri ini digunakan bagi membolehkan kerakusan Zionis Israel merampas dan menceroboh tanah milik penduduk asal di sebuah negara yang diiktiraf oleh negara Islam yang lain. Maruah rakyat Palestin diperlakukan dengan lebih hina daripada binatang apabila Zionis Israel boleh secara suka hati memukul, mencederakan, serta membunuh insan yang tidak berdosa sejak dahulu lagi atas nama hak mempertahankan diri.

Inilah bukti bahawa pentadbiran Perdana Menteri Israel, Benjamin Netanyahu, mengamalkan dasar diplomasi secara aparteid bersenjata. Naratif berkaitan dengan pelan damai sejak 15 tahun lalu melibatkan gencatan senjata dilihat tidak lebih sebagai kosmetik alternatif damai versi Zionis Israel. Kedamaian tidak berlaku apabila Israel tidak mengiktiraf Palestin sebagai sebuah negara berdaulat dengan menempatkan seluruh tentera Israel di dalam negara Palestin. Wujudnya tembok pemisah antara beberapa wilayah Palestin yang didirikan oleh Israel dan dikawal oleh tenteranya. Sekatan dari sudut hak maritim, laluan udara dan darat yang melibatkan sempadan negara Palestin dengan negara jiran oleh Israel juga tidak dilihat sebagai mengharmonikan pelan damai Timur Tengah tersebut.

Rejim Zionis Israel sebenarnya bijak memanipulasikan masyarakat dunia apabila memesongkan istilah keganasan biarpun apabila berlakunya gencatan senjata. Mereka berjaya mempengaruhi pemimpin barat bahawa kemusnahan di Gaza ialah hasil tindak balas terhadap serangan roket yang dilancarkan oleh Hamas. Serangan Israel seolah-olah mahu mengajar seluruh rakyat Palestin agar bertanggungjawab atas insiden serangan balas roket Hamas, sedangkan roket yang dilancarkan oleh Hamas jarang-jarang tersasar ke arah rakyat Israel.

Menurut badan hak asasi manusia sejagat iaitu Human Rights Watch (HRW), serangan peluru berpandu daripada pesawat dron Israel mampu menuju tepat ke arah sasaran sehingga menyebabkan kematian dan kemusnahan yang luas terhadap lebih dua juta orang awam Palestin di Gaza lantas mengakibatkan krisis kemanusiaan. Penduduk di Gaza telah menjadi mangsa uji kaji peluru berpandu dron Israel sejak tahun 2007 yang membawa kepada penderitaan kemiskinan, trauma dan kadar pengangguran yang tinggi melebihi 50 peratus.

Mana-mana negara yang bersuara menentang serangan Israel terhadap Gaza akan dianggap sebagai menyokong keganasan. Israel berjaya melindungi keganasannya di balik slogan “holocaust” dan menampilkan diri sebagai sebuah negara demokrasi. Slogan “holocaust” dikatakan bermula apabila buku kontroversi yang bertajuk The Jewish Peril: The Protocols of the Elders of Zion yang diterbitkan di London pada tahun 1920 menyatakan bahawa Zionis Yahudi akan memerintah dunia dengan memanipulasi ekonomi, menguasai media serta menyuburkan konflik dan pertikaian agama. Buku tersebut yang merupakan satu daripada buku berkaitan dengan protokol Zionis telah diterjemahkan dalam pelbagai bahasa dan dikatakan sebagai propaganda Adolf Hitler dan Joseph Goebbles ketika memimpin German sehingga berlakunya peristiwa holocaust (kemusnahan).

Rejim Zionis cuba mendapatkan simpati dunia dengan menyatakan bahawa peristiwa holocaust cuba dihidupkan semula pada era milenium melalui aktiviti keganasan. Sedangkan dalam senyap, negara Zionis tersebut berjaya menjadikan aparteid dan perkauman berfungsi untuk menjamin ketuanan Yahudi sambil menyembunyikan penaklukan terhadap Palestin. Situasi Israel pada hari ini sangatlah tepat dengan kata bidalan Melayu, lempar batu, sembunyi tangan.

Zionis Israel juga bijak bersembunyi di balik slogan antisemetik. Mana-mana pihak yang mengkritik polisi, dasar mahupun pendekatan Israel dalam melebarkan pendudukan di bumi Palestin akan dianggap sebagai antisemetik. Dr. Norman G. Finkelstein dalam bukunya yang bertajuk Beyond Chutzpah: On the Misuse of Anti-Semitism and the Abuse of History, menyatakan bahawa Zionis Israel akan berselindung atas nama slogan antisemetik apabila penipuan Zionis Israel secara keterlaluan terserlah, berlakunya kritikan yang sah dari sudut undang-undang terhadap dasar Israel dan kritikan yang melimpah ruah oleh masyarakat dan pemimpin yang dapat diramalkan oleh Zionis terhadap Israel dan Yahudi secara umumnya.

Tidak hairanlah apabila Mahkamah Jenayah Antarabangsa yang telah membenarkan penyiasatan semula jenayah Israel di Palestin yang didudukinya sejak tahun 2015, pada tahun ini dikecam oleh Benjamin Netanyahu sebagai “antisemitisme halus”. Malaysia juga pernah dilabel mengamalkan sentimen “antisemitisme fanatik” oleh jurucakap Kementerian Luar Israel, Emmanuel Nahshon, pada tahun 2019 kerana mengenakan sekatan kemasukan atlet perenang paralimpik Israel ke Malaysia. Begitulah dakyah dan kejayaan Israel dalam memanipulasikan masyarakat dunia.

Tugas kita pada hari ini sangat banyak. Kita perlu mula mencerahkan minda masyarakat dunia bahawa isu di Palestin khususnya di Gaza merupakan isu kemanusiaan dan bukan sekadar isu keagamaan. Wacana dan medan intelektual perlu dipelbagaikan bagi memberikan gambaran yang jelas berkaitan dengan isu serangan Israel dan kebobrokan negara tersebut yang memanipulasikan istilah keganasan.

Selain itu, kita juga perlu membantu dengan menyumbang dana sekadar yang boleh bagi mengurangkan krisis kemanusiaan yang berlanjutan biarpun gencatan senjata telah dipersetujui antara Israel dengan Palestin. Yang paling penting ialah doa yang tidak putus-putus kepada Tuhan Yang Maha Esa agar mengembalikan keamanan di Palestin dan menegakkan keadilan buat mereka yang dizalimi.


Persediaan untuk Mengambil Vaksin

Untuk mendapatkan maklumat terkini, ikuti kami melalui Telegram

Isu berkaitan dengan vaksin pada hari ini mendapat perhatian banyak pihak. Pelbagai maklumat tersebar menerusi media sosial sehingga kadangkala tidak diketahui sumbernya, sama ada benar atau tidak, sahih atau rekaan. Hal ini sedikit banyak mencetuskan kegusaran dalam kalangan penerima vaksin apatah lagi perkara ini merupakan antara norma baharu dan kebiasaan baharu dalam masyarakat.

Bagi memberikan gambaran dan keadaan sebenar serta apa-apa yang perlu dilakukan sebelum, semasa dan selepas menerima vaksin, mari kita ikuti pengalaman yang dikongsikan oleh Dr. Sofia Hayati Yusoff, yang merupakan Pensyarah Kanan Fakulti Kepimpinan dan Pengurusan, Universiti Sains Islam Malaysia (USIM).

Beliau yang baru sahaja mendapatkan dos pertama vaksin AstraZeneca di Pusat Penerimaan Vaksin (PPV) Pusat Dagangan Dunia Kuala Lumpur (WTCKL) baru-baru ini bersama-sama enam orang ahli keluarganya mengakui bukan satu keputusan yang mudah untuk berbuat demikian. Apatah lagi sejak belakangan ini bertebaran berita mengenai impak negatif vaksin bagi orang yang telah menerimanya. Tegasnya, ilmu yang benar dan persediaan perlu dititikberatkan sebelum menerima vaksin.

Perkara paling utama sebelum melangkah ke PPV adalah bersedia dari segi mental dan fizikal. Persediaan mental dilakukan dengan membaca artikel berkaitan dengan vaksin COVID-19 menerusi jurnal perubatan terutamanya mengenai vaksin yang bakal diterima, iaitu AstraZeneca. Tanamkan keyakinan dalam diri bahawa apa-apa yang bakal dilakukan ini merupakan satu keperluan terdesak dan amat dituntut oleh agama. Anggap ini usaha kecil demi mencapai imuniti kelompok (herd immunity).

Dari segi persediaan fizikal pula, bermula dari tarikh mendaftar vaksin, Dr. Sofia Hayati mula mengambil madu asli dan habbatus sauda sebagai usaha meningkatkan sistem imun dalam badannya yang juga bertujuan mengelakkan kesan sampingan yang teruk selepas mengambil vaksin. Hasilnya, dia dan suami tidak mengalami sebarang alahan atau kesan sampingan lain selepas 48 jam menerima vaksin berbanding dengan anak-anaknya yang kesemuanya mengalami demam kerana mungkin tidak mengambil madu dengan konsisten. Pesannya, makanlah apa-apa sahaja yang dirasakan sesuai untuk badan demi meningkatkan imun yang terdiri daripada pelbagai sumber seperti buah-buahan dan makanan sunah kerana mungkin perkara itu sedikit banyak membantu dalam menguatkan imunisasi badan kita sekali gus sebagai satu daripada usaha mengelakkan kesan sampingan teruk selepas menerima vaksin.

Selain itu, Dr Sofia Hayati turut berkongsikan persediaan khas yang diperlukan untuk mereka yang berpenyakit atau pesakit yang mengambil ubat secara konsisten.  Memandangkan dirinya merupakan pesakit tetap di Institut Jantung Negara (IJN) dan mengambil dua jenis ubat dalam sehari, penting baginya untuk mendapatkan khidmat nasihat daripada pakar. Justeru, maklumat pravaksinasi yang tersedia dalam aplikasi MySejahtera jangan sesekali diabaikan untuk mengetahui apa-apa tindakan selanjutnya berkenaan dengan keadaan kesihatan penerima vaksin. Melalui aplikasi tersebut, Dr. Sofia mengetahui bahawa perlu baginya menelefon Klinik Kardiologi IJN dan mendapatkan khidmat nasihat untuk vaksin jenis AstraZeneca. Kemudian, pihak IJN telah mengeluarkan surat kebenaran vaksin dan surat itu hendaklah dibawa ke PPV bersama-sama nama ubat yang dimakan sebagai persediaan jika ditanya oleh doktor di sana.

Antara persediaan lain yang penting juga sebelum ke PPV adalah memastikan dan menyemak dengan betul tarikh dan masa proses vaksinasi menerusi aplikasi MySejahtera. Pastikan juga anda menyemak nama stesen agar tidak berlaku kekeliruan ketika tiba di PPV. Nasihatnya juga, semakan perlu dilakukan seberapa kerap yang mungkin dan perlu dilakukan pada setiap hari hinggalah tiba pada tarikh sebenar kerana ada kemungkinan masa akan ditukar. Pengalamannya sendiri, sepatutnya masa bagi gilirannya adalah pada jam 9.30 pagi telah ditukar ke 5.30 petang.

Peserta juga dituntut tiba antara 15 hingga 30 minit lebih awal di PPV. Jangan datang terlalu awal dan jangan sama sekali lewat kerana akan memberikan kesan kepada lebih banyak orang. Buat kajian sedikit tentang tempat letak kenderaan pelawat di premis PPV yang berkaitan kerana hal ini sangat membantu memudahkan urusan kita. Namun begitu, dinasihatkan untuk peserta menggunakan kenderaan awam seperti LRT jika PPV anda berdekatan dengan kemudahan awam, seperti di WTCKL.

Selain kad pengenalan, benda paling penting yang perlu dibawa ke PPV ialah pen. Jika tidak membawa pen, hal yang demikian akan menyusahkan banyak pihak kerana kita diperlukan mengisi beberapa borang sebelum proses vaksinasi bermula. Di samping itu, telefon bimbit yang dibawa juga perlu dipastikan baterinya penuh semasa tiba di PPV. Penggunaan telefon bimbit juga boleh dikatakan kerap kerana perlu mengimbas banyak kod QR semasa berada di sana.

Ketika berada di PPV, terdapat beberapa titik semak yang perlu diikuti seperti di WTCKL, setiap tingkat akan diletakkan titik semak bagi memudahkan para penerima vaksin menuju laluan yang betul. Akan tetapi, jangan risau, terdapat juga beberapa pegawai bertugas yang akan memberikan informasi serta tunjuk arah jika pengunjung mengalami kekeliruan. Tempoh yang diambil untuk proses vaksinasi hanyalah antara 30 hingga 45 minit sahaja bagi setiap orang kerana semua kru yang terlibat sangat profesional dan masing-masing tahu mengenai tugasan mereka. Jadi, buat anggaran masa dengan sebaik-baiknya jika sudah sampai giliran anda.

Selepas divaksinasi, sila awasi keadaan kesihatan dalam tempoh 48 jam. Jika mengalami ketidakselesaan badan, demam, atau sakit-sakit badan, hanya dibenarkan untuk mengambil parasetamol seperti Panadol sahaja. Sebarang jenis ubat tahan sakit lain tidak dibenarkan sama sekali selain parasetamol sahaja. Jika berlarutan, dapatkan nasihat doktor di klinik berdekatan kerana keadaan badan setiap daripada kita berlainan, jadi kesannya juga mungkin berbeza-beza.